Diari Oficial de la Generalitat Valenciana


Sumari del DOGV 9736, del 30-11-2023 (2023/11428)

RESOLUCIÓ de 3 de novembre de 2023, de la directora general de Justícia, per la qual es resol inscriure els nous estatuts de l'Il·lustre Col·legi Oficial de Veterinaris de la Província de València en el Registre de col·legis professionals i consells valencians de col·legis professionals.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9736

Data del DOGV
:   30-11-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/11107


Data del document
:   03-11-2023

Organisme emissor
:   Conselleria de Justícia i Interior

Tipus de document
:   Resolució

Descriptors 

:   * Conselleria de Justícia i Interior

RESOLUCIÓ de 3 de novembre de 2023, de la directora general de Justícia, per la qual es resol inscriure els nous estatuts de l'Il·lustre Col·legi Oficial de Veterinaris de la Província de València en el Registre de col·legis professionals i consells valencians de col·legis professionals. [2023/11943]  
Una vegada vist l'expedient de sol·licitud de modificació estatutària instruït a instància de l'Il·lustre Col·legi Oficial de Veterinaris de la Província de València, inscrit amb el número 64 de la secció primera del Registre de col·legis professionals i de consells valencians de col·legis professionals, en el qual se sol·licita la inscripció dels nous estatuts en aquest registre, segons els següents  
  
Fets  
Primer. El 29 de març de 2022, la presidenta del Col·legi va presentar la sol·licitud d'inscripció dels nous estatuts de la corporació professional en el Registre de col·legis professionals i consells valencians de col·legis professionals, d'acord amb el que preveu l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. Els actuals estatuts del Col·legi van ser inscrits en el Registre de col·legis professionals i de consells valencians de col·legis professionals per la Resolució de 25 d'octubre de 1999, de la Secretaria General de la Conselleria de Justícia i Administracions Públiques, per la qual s'acorda la inscripció de l'adaptació dels estatuts a la Llei 6/1997, de 4 de desembre, de consells i col·legis professionals de la Comunitat Valenciana (DOGV 3643, 13.12.1999).  
Tercer. Consta en l'expedient el certificat del secretari del Col·legi, de data 17 de març de 2022, subscrit per la presidenta, que acredita que l'Assemblea General Extraordinària, celebrada el 25 de febrer de 2022, va aprovar la modificació dels estatuts.  
Quart. Mitjançant un ofici de 29 de març de 2023, el Servei de Col·legis Professionals i Registre d'Unions de Fet de la Comunitat Valenciana va formular objeccions a la documentació remesa i al contingut de la proposta de modificació dels estatuts, i va sol·licitar que s'esmenaren les deficiències.  
Cinqué. El 6 de febrer de 2023 el Col·legi va aportar la comunicació de la modificació dels estatuts al Consell Valencià de Col·legis de Veterinaris, realitzada el 27 de gener de 2023.  
Sisé. El 17 d'octubre de 2023 el Col·legi va presentar documentació complementària que esmenava les objeccions formulades als estatuts pel Servei de Col·legis Professionals i Registre d'Unions de Fet de la Comunitat Valenciana, i es va remetre el text definitiu dels estatuts.  
  
S'aporta certificat de la secretària del Col·legi, amb el vistiplau de la presidenta, que inclou l'acta de l'Assemblea General Extraordinària, celebrada el 28 de setembre de 2023, en la qual es va donar compte a l'Assemblea General del text definitiu dels estatuts del Col·legi, després del control de legalitat de la Conselleria.  
Seté. El 5 i 6 d'octubre de 2023, el Col·legi va remetre al Consell Valencià de Col·legis de Veterinaris i al Consell General de Col·legis de Veterinaris d'Espanya l'acta de l'Assemblea General Extraordinària, celebrada el 28 de setembre de 2023, i el text definitiu dels estatuts del Col·legi.  
Huité. La modificació estatutària, la inscripció de la qual se sol·licita, es referix a uns estatuts nous, que queden redactats segons l'annex d'aquesta resolució.  
  
Fonaments de dret  
Primer. Una vegada revisada la sol·licitud de nous estatuts de l'Il·lustre Col·legi Oficial de Veterinaris de la Província de València, aquests contenen les determinacions que exigix l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. Els estatuts s'han aprovat amb els requisits i les formalitats que preveu l'article esmentat i els estatuts del Col·legi.  
  
Tercer. Aquesta direcció general és competent per a tramitar i resoldre aquest expedient, d'acord amb el que disposa l'article 6.1 de la Llei 6/1997, de 4 de desembre, de consells i col·legis professionals de la Comunitat Valenciana, segons el que preveu la disposició final del Decret 4/2002, de 8 de gener, pel qual s'aprova el reglament de desenvolupament de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana, i en virtut de les atribucions que conté l'article 69 del Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i les conselleries de la Generalitat, i l'article 9.2.h del Decret 134/2023, de 10 d'agost, del Consell, d'aprovació del Reglament orgànic i funcional de la Conselleria de Justícia i Interior.  
  
Per tot això, vist l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals; els articles 11, 25 i 26 de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana, així com els articles 21 i 74 del Decret 4/2002, de 8 de gener, del Govern Valencià, pel qual s'aprova el reglament de desenvolupament d'aquesta última i altres disposicions complementàries d'aplicació pertinent, resolc:  
  
  
Primer  
Inscriure els nous estatuts de l'Il·lustre Col·legi Oficial de Veterinaris de la Província de València en el Registre de col·legis professionals i de consells valencians de col·legis professionals.  
  
Segon  
Publicar aquesta resolució en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, es podrà interposar, potestativament, un recurs de reposició davant del mateix òrgan que ha dictat l'acte en el termini d'un mes comptat des de l'endemà de la seua notificació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la notificació. Tot això, d'acord amb el que s'establix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
  
València, 3 de novembre de 2023.- La directora general de Justícia: Cristina Gil Fabregat.  
  
  
  
ANNEX  
Estatuts de l'Il·lustre Col·legi Oficial de Veterinaris de la Província de València  
  
Títol primer. Disposicions generals  
Article 1. Naturalesa jurídica i denominació  
Article 2. Domicili social  
Article 3. Àmbit territorial  
Article 4. Finalitats  
Article 5. Funcions i deures d'informació i col·laboració  
Títol segon. De les persones col·legiades  
Article 6. Obligatorietat de col·legiació  
Article 7. Incorporació col·legial i sol·licituds de col·legiació  
Article 8. Sol·licituds de col·legiació  
Article 9. Denegació  
Article 10. Pèrdua de la condició de persona col·legiada  
Article 11. Classes de persones col·legiades  
Article 12. Drets de les persones col·legiades  
Article 13. Deures de les persones col·legiades  
Article 14. Prohibicions  
Article 15. El visat  
Títol tercer. Dels òrgans de govern  
Capítol primer. Òrgans de govern  
Article 16. Òrgans de govern  
Capítol segon. L'Assemblea General  
Article 17. Constitució  
Article 18. Reunions  
Article 19. Assemblea General Ordinària  
Article 20. Assemblea General Extraordinària  
Article 21. Actes  
Article 22. Funcions de l'Assemblea  
Article 23. Moció de censura  
Capítol tercer. Junta de Govern  
Article 24. Constitució  
Article 25. Condicions per a ser elegible  
Article 26. Normes electorals  
Article 27. Convocatòria  
Article 28. Mesa electoral  
Article 29. Votació  
Article 30. Escrutini  
Article 31. Cessaments  
Article 32. Reunions de la Junta de Govern  
Article 33. Funcionament de la Junta de Govern  
Capítol quart. Presidència i Vicepresidència  
Article 34. Despeses de representació  
Article 35. President o presidenta  
Article 36. Funcions  
Article 37. Vicepresident o vicepresidenta  
Capítol cinqué. Secretaria i Sotssecretaria  
Article 38. Funcions  
Article 39. Vicesecretari o vicesecretària  
Capítol sisé. Tresoreria  
Article 40. Funcions  
Capítol seté. Vocals  
Article 41. Competències  
Títol quart. Règim econòmic  
Article 42. Autonomia de gestió  
Article 43. Confecció i liquidació de pressupostos  
Article 44. Recursos  
Article 45. Quotes d'incorporació  
Article 46. Quotes ordinàries  
Article 47. Quotes extraordinàries  
Article 48. Recaptació i impagament de quotes  
Article 49. Honoraris professionals  
Títol cinqué. Règim jurídic  
Article 50. Eficàcia dels actes  
Article 51. Notificació dels acords  
Article 52. Nul·litat i anul·labilitat  
Article 53. Règim de recursos  
Títol sisé. Servei d'atenció a les persones col·legiades i als consumidors/es i usuaris/àries  
Article 54. Servei d'atenció a les persones col·legiades i als consumidors/es o usuaris/àries  
Títol seté. Finestreta única  
Article 55. Finestreta única  
Títol huité. Memòria anual  
Article 56. Memòria anual  
Títol nové. Règim disciplinari  
Capítol primer. Disposicions generals  
Article 57. Responsabilitat disciplinària  
Article 58. Règim disciplinari i potestat disciplinària  
Article 59. Extinció de la responsabilitat disciplinària  
Article 60. Rehabilitació  
Article 61. Comunicació de sancions  
Capítol segon. Infraccions i sancions  
Article 62. Infraccions  
Article 63. Sancions  
Article 64. Prescripció de les infraccions  
Article 65. Prescripció de les sancions  
Capítol tercer. Procediment disciplinari  
Article 66. Iniciació  
Article 67. Instrucció  
Article 68. Al·legacions  
Article 69. Prova  
Article 70. Proposta de resolució  
Article 71. Tràmit d'audiència  
Article 72. Resolució  
Article 73. Recursos  
Article 74. Procediment simplificat  
Article 75. Tramitació del procediment simplificat  
Títol desé. Fusió, segregació i dissolució  
Article 76. Fusió, segregació i dissolució  
Títol onzé. Modificació dels estatuts  
Article 77. Modificació dels estatuts  
Títol dotzé. Honors i distincions  
Article 78. Competència  
Article 79. Recompenses  
Disposicions addicionals  
Primera. Habilitacions a la Junta de Govern  
Segona. Normativa supletòria  
Disposicions transitòries  
Primera. Obligatorietat de col·legiació  
Segona. Procediments en tramitació  
Disposició final.  
Única. Entrada en vigor  
  
  
Estatuts de l'Il·lustre Col·legi Oficial de   
Veterinaris de la Província de València  
  
Títol primer  
Disposicions generals  
  
Article 1. Naturalesa jurídica i denominació  
L'Il·lustre Col·legi Oficial de Veterinaris de la Província de València, amb aquesta denominació i amb l'acrònim ICOVV, és una corporació de dret públic de caràcter professional amb personalitat jurídica pròpia i amb plena capacitat d'obrar per al compliment dels fins propis, d'acord amb la Llei 6/1997, de 4 de desembre, de consells i col·legis professionals de la Comunitat Valenciana; es regix per aquests estatuts i per la resta de la legislació vigent.  
  
Article 2. Domicili social  
La seu del Col·legi es fixa al carrer Guillem de Castro, núm. 8, de València.  
  
Article 3. Àmbit territorial  
L'àmbit territorial del Col·legi és la província de València.  
  
Article 4. Finalitats  
Són fins del Col·legi, dins de l'àmbit territorial propi, els recollits en els estatuts generals vigents de l'Organització Col·legial Veterinària Espanyola i en la legislació estatal i autonòmica, i particularment els següents:  
a) Satisfer els interessos generals relacionats amb la funció social que a aquesta professió correspon, així com aconseguir la satisfacció adequada de les persones col·legiades en relació amb l'exercici de la professió veterinària.  
b) L'ordenació i el control de l'exercici de la professió en l'àmbit de les competències pròpies i dins del marc legal, conforme als principis d'eficàcia, independència i professionalitat, i vetlar pel respecte als interessos dels consumidors/es i usuaris/àries pels serveis prestats pels professionals col·legiats. En la seua aplicació s'atendrà el que es disposa en la normativa de defensa de la competència.  
  
c) La representació institucional exclusiva i la defensa de la professió veterinària i els interessos professionals dels seus col·legiats/des, en els termes previstos en la Llei 2/1974, de 13 de febrer, sobre col·legis professionals.  
d) Vetlar pel nivell adequat de qualitat en l'exercici de la professió, promoure una formació continuada i cooperar en la millora dels estudis per a l'obtenció del títol de graduat/ada en Veterinària, llicenciat/da en Veterinària o equivalent, requerit per a l'exercici de la professió.  
e) Col·laborar amb les administracions públiques en la consecució de la salut de les persones i animals, la millora de la ramaderia i una regulació i ordenació més eficient, justa i equitativa del sector ramader i alimentari des de la fase de producció al consum per a vetlar pel benestar animal, així com l'atenció al medi ambient i la protecció dels interessos dels consumidors/es i usuaris/àries dels serveis dels seus col·legiats/ades.  
f) La protecció dels interessos dels consumidors/es i usuaris/àries dels serveis dels veterinaris/àries col·legiats/ades, sense perjudici de les competències que corresponguen a l'administració competent en matèria de consum i a les organitzacions de consumidors/es i usuaris/àries.  
  
g) Controlar que l'activitat de les persones col·legiades se sotmeta a les normes deontològiques de la professió veterinària.  
  
Article 5. Funcions i deures d'informació i col·laboració  
1. Són funcions del Col·legi en l'àmbit territorial propi les següents:  
a) L'aprovació dels estatuts i reglaments de règim interior propis, així com les modificacions d'aquests.  
b) Ordenar l'activitat professional, vetlar per la formació, l'ètica i la dignitat professional de les persones col·legiades i pel respecte als interessos dels consumidors/es i usuaris/àries dels serveis dels col·legiats/ades amb l'elaboració de les normes deontològiques de la professió veterinària en l'àmbit de la competència pròpia.  
c) La representació i la defensa de la professió veterinària davant de l'Administració, institucions, tribunals, entitats i particulars, amb legitimació per a ser part en qualsevol mena de litigis que, d'acord amb la normativa aplicable, afecten els interessos professionals i amb legitimitat per a realitzar les accions legals i judicials que siguen procedents.  
d) Exercir el dret de petició segons la llei.  
e) Proposar i, si és el cas, adoptar totes les mesures necessàries per a evitar i perseguir l'intrusisme professional, la competència deslleial entre les persones col·legiades, en els termes establits per la Llei 3/1991, de 10 de gener, de competència deslleial i qualsevol forma d'exercici de la professió contrària a les lleis, a aquests estatuts o a les decisions adoptades pels òrgans de govern del Col·legi dins de l'àmbit de la competència pròpia, amb l'exercici sobre aquest tema de les accions legals pertinents. Per a aplicar-ho, s'atendrà el que es disposa en la normativa de defensa de la competència.  
f) Visar els treballs professionals de les persones col·legiades en els casos i els supòsits determinats per la normativa vigent.  
g) Cooperar amb els poders públics, a sol·licitud d'aquests, en la formulació de les polítiques ramaderes, sanitàries, alimentàries, de medi ambient i de protecció dels interessos dels consumidors/es i usuaris/àries dels serveis dels col·legiats/ades.  
h) Intervindre com a mediador en procediments d'arbitratge en els conflictes que, per motius professionals, se susciten entre les persones col·legiades i la ciutadania, i entre aquests quan ho decidisquen lliurement; tot això d'acord amb la normativa vigent en matèria d'arbitratge.  
i) Exercir la potestat disciplinària sobre les persones col·legiades en matèria professional i col·legial en els termes previstos en la legislació autonòmica de col·legis professionals, en la normativa aplicable i en els estatuts de l'Organització Col·legial Espanyola, del Consell Valencià de Col·legis de Veterinaris i en aquests estatuts, i adoptar les mesures necessàries per a garantir que les persones col·legiades complisquen amb el deure d'assegurament dels riscos de responsabilitat civil.  
  
j) Atendre les sol·licituds d'informació sobre els col·legiats/ades i sobre les sancions fermes imposades, així com les peticions d'inspecció o investigació que formule qualsevol autoritat competent d'un estat membre de la Unió Europea, en els termes previstos en la Llei 17/2009, de 23 de novembre sobre el lliure accés a les activitats de serveis i el seu exercici, amb la garantia que les sol·licituds d'informació i de realització de controls, inspeccions i investigacions estiguen degudament motivades i que la informació obtinguda s'empre únicament per a la finalitat per a la qual es va sol·licitar.  
k) Editar i distribuir tots els impresos, els materials, els documents i els certificats oficials veterinaris que hagen d'emprar-se dins de l'àmbit territorial propi.  
l) Oferir activitats i serveis comuns de caràcter professional, cultural, social, assistencial, de previsió i anàlegs que siguen d'interés per a les persones col·legiades, així com sistemes de cobertura de responsabilitats civils contretes en l'exercici de la professió.  
m) Procurar el perfeccionament de l'activitat veterinària i la formació permanent de les persones col·legiades; col·laborar amb les administracions públiques en la millora de la seua formació.  
n) Formar i mantindre actualitzat un registre d'àmbit provincial dels veterinaris/àries adscrits al Col·legi en el qual conste, almenys, el testimoniatge autèntic del títol acadèmic oficial, la data d'alta en el Col·legi, el domicili professional, la signatura actualitzada i totes les circumstàncies que afecten la seua habilitació per a l'exercici professional veterinari, així com l'assegurament dels riscos de responsabilitat civil.  
El registre haurà d'incloure expressament les dades relatives als títols d'especialistes en ciències de la salut; aquests dades estaran relacionades amb les especialitats que la professió veterinària tinga reconegudes en la normativa sectorial aplicable, vigent a cada moment. El registre haurà d'instal·lar-se en suport digital i gestionar-se amb aplicacions informàtiques que permeten la integració en els sistemes d'informació utilitzats per les administracions públiques a fi de facilitar-les l'exercici de les funcions públiques que tenen encomanades.  
  
ny) Formar i mantindre actualitzat el Registre de societats professionals, en el qual hauran de constar les dades següents: la denominació o raó social i el domicili de la societat; la data i ressenya de l'escriptura de constitució i notari que autoritza; la duració de la societat si s'haguera constituït per temps determinat; l'activitat o les activitats professionals que constituïxen l'objecte social; la identificació dels socis/es veterinaris/àries i no veterinaris/àries, i en relació amb aquests/es, el número de col·legiat/ada i el col·legi professional de pertinença i la identificació de les persones que s'encarreguen de l'administració i representació, amb la condició de soci/sòcia veterinari/ària o no de cadascuna.  
  
o) Encarregar-se del cobrament de les percepcions, les remuneracions o els honoraris professionals, quan la persona col·legiada en sol·licite lliurement i expressament, en els casos en què el Col·legi tinga desenvolupats els serveis adequats, i tot això d'acord amb el que es disposa en la Llei 2/1974, de 13 de febrer, sobre col·legis professionals.  
p) Informar en els procediments administratius o judicials quan siga requerit per a fer-ho o quan es preveja la seua intervenció d'acord amb la legislació vigent. Facilitar als òrgans jurisdiccionals i a les administracions públiques, d'acord amb les lleis, la relació de veterinaris/àries col·legiats/ades que poden ser requerits per a intervindre com a pèrits o designar-los directament; aquesta relació comprendrà, així mateix, als/les veterinaris/àries que intervindran, amb requeriment previ, en procediments de justícia gratuïta.  
q) Elaborar pautes generals orientatives als efectes exclusius de la taxació del servei prestat per les persones col·legiades en peticions judicials, jura de comptes i, si és el cas, assistència jurídica gratuïta.  
r) Participar en els òrgans consultius de les administracions públiques valencianes quan siga preceptiu o aquests ho requerisquen, així com informar els projectes normatius de la Comunitat Valenciana sobre les condicions generals de l'exercici professional veterinari o que afecten directament els col·legis de veterinaris.  
s) Exercir totes les competències administratives que els siguen atribuïdes legalment, així com col·laborar amb les administracions públiques mitjançant la formalització de convenis, la realització d'estudis o l'emissió d'informes.  
t) Complir i fer complir a les persones col·legiades les lleis generals i especials, aquests estatuts i els reglaments de règim interior, així com els acords adoptats pels òrgans col·legials en matèria de competència pròpia.  
u) Col·laborar amb les universitats en l'elaboració i desenvolupament dels plans d'estudi i de la formació de postgrau, sense menyscapte del principi d'autonomia universitària, i preparar la informació necessària per a facilitar l'accés a la vida professional de les noves persones col·legiades.  
v) Tractar d'aconseguir el nivell d'ocupació de les persones col·legiades més elevat; per a fer-ho, es podran organitzar borses de treball pròpies o participar en la gestió d'unes altres, tant públiques com privades.  
w) Constituir o participar en consorcis públics o en fundacions, associacions i altres entitats, així com establir relacions de cooperació amb entitats públiques i privades. En particular, participar en el camp de la cooperació al desenvolupament, de manera directa o mitjançant col·laboració amb organitzacions no governamentals.  
x) Totes les funcions que s'encaminen al compliment dels fins assignats als col·legis professionals, les que atribuïsquen les normes de rang legal o reglamentari i les que deleguen les administracions públiques valencianes o es deriven de convenis de col·laboració amb aquests.  
  
Així com qualsevol altra funció que redunde en benefici de la protecció dels interessos dels consumidors/es i usuaris/àries dels serveis dels col·legiats/ades. Aquests beneficis es reflectiran en la memòria anual a què es referix l'article 56 d'aquests estatuts.  
2. El Col·legi haurà de complir amb les obligacions que comporta la realització de les funcions establides en l'apartat 1 d'aquest article i amb els deures específics previstos en la Llei 6/1997, de 4 de desembre i, en particular, amb el deure d'oferir informació sobre el contingut de la professió veterinària i les persones col·legiades, amb respecte del que s'establix en la normativa de protecció de dades de caràcter personal. En general, haurà de facilitar la informació que li siga requerida per les administracions públiques valencianes per a l'exercici de les competències pròpies.  
  
  
Títol segon  
De les persones col·legiades  
  
Article 6. Obligatorietat de col·legiació  
1. Qui posseïsca la llicenciatura o el grau en Veterinària i reunisca les condicions assenyalades en aquests estatuts tindrà dret a ser admés/a en el Col·legi.  
2. Serà un requisit indispensable i previ per a l'exercici de la professió veterinària a la província de València trobar-se incorporat al col·legi d'aquest territori, menys les excepcions establides legalment. La quota d'inscripció o col·legiació no podrà superar en cap cas els costos associats a la tramitació de la inscripció. L'Il·lustre Col·legi Oficial de Veterinaris de la Província de València disposarà dels mitjans necessaris perquè els sol·licitants puguen tramitar la seua col·legiació per via telemàtica, d'acord amb el que es preveu en la llei estatal de col·legis professionals.  
3. S'entendrà com a exercici professional el realitzat:  
a) Al servei de l'Administració, en l'exercici de les funcions pròpies de la professió, segons establisca la normativa estatal en la matèria.  
  
b) Al servei d'empreses, entitats, explotacions i indústries o negocis relacionats amb la veterinària.  
c) De manera lliure, quan el veterinari o veterinària desenvolupe activitats professionals a l'empara del títol de llicenciat/ada o graduat/ada en Veterinària o qualsevol altre que done dret a exercir la professió i que no es trobe inclòs en els apartats anteriors.  
d) En general, qualsevol activitat o treball que es realitze a l'empara del títol de veterinari legalment reconegut.  
4. L'exercici professional veterinari en forma societària es regirà pel que es preveu en la llei de societats professionals.  
5. En els supòsits d'exercici professional a la província de València per a veterinaris/àries col·legiats/ades en uns altres col·legis de veterinaris, el Col·legi, a l'efecte d'exercir les competències d'ordenació i potestat disciplinària que li corresponen en benefici dels consumidors/es i usuaris/àries, haurà d'utilitzar els mecanismes de comunicació oportuns i els sistemes de cooperació administrativa entre autoritats competents que es preveuen en la Llei 17/2009, de 23 de novembre, sobre el lliure accés a les activitats de serveis i el seu exercici. Les sancions imposades, si és el cas, pel Col·legi, faran efecte en tot el territori espanyol.  
Les actuacions professionals que es realitzen en l'àmbit territorial del Col·legi estaran subjectes a les normes d'actuació, deontologia i règim disciplinari d'aquest.  
6. L'accés i l'exercici a la professió veterinària es regiran pel principi d'igualtat de tracte i no discriminació, en particular, per raó d'origen racial o ètnic, religió o conviccions, discapacitat, edat, sexe o orientació sexual, en els termes previstos en la normativa vigent.  
  
  
  
Article 7. Incorporació col·legial i sol·licituds de col·legiació  
1. Els qui pretenguen realitzar activitats pròpies de la professió veterinària a la província de València, prèviament a l'inici de l'activitat professional com a persona física o com a soci professional d'una societat professional estan obligats a sol·licitar la inscripció en el Col·legi, sempre que el domicili professional únic o principal radique en aquesta província.  
2. Per a la incorporació al Col·legi es requerix acreditar, com a condicions generals d'aptitud, les següents:  
a) Ser de nacionalitat espanyola o de la d'algun dels estats membres de la Unió Europea, amb excepció del que està disposat en tractats o convenis internacionals o per dispensa legal.  
b) Ser major d'edat i no incórrer en causa d'incapacitat.  
c) Estar en possessió del títol de llicenciat o de grau en Veterinària o dels títols estrangers que, segons les normes vigents, siguen homologats a aquests; tot això d'acord amb el que es preveu en les normes i acords de la Unió Europea.  
d) Mancar d'antecedents penals que inhabiliten per a l'exercici professional.  
e) Satisfer la quota d'ingrés.  
f) Acceptar per escrit els estatuts, les normatives i les disposicions col·legials.  
g) No estar inhabilitat/ada per a l'exercici de la professió, siga per motiu disciplinari o judicial.  
3. La col·legiació de nacionals dels estats membres de la Unió Europea que es troben prèviament establits, amb caràcter permanent, en qualsevol dels estats esmentats, es regirà per la normativa comunitària. Els nacionals d'un país no pertanyent a la Unió Europea podran incorporar-se al Col·legi quan puguen exercir la professió d'acord amb la legislació espanyola i compten amb els permisos de residència i treball. En el cas de desplaçament temporal d'un professional d'un altre estat membre de la Unió Europea, es tindrà en compte el que disposa la normativa vigent en aplicació del dret comunitari relativa al reconeixement de qualificacions professionals.  
  
Article 8. Sol·licituds de col·legiació  
1. Per a ser admés/esa en el Col·legi, s'acompanyarà a la sol·licitud en document normalitzat el corresponent títol original o testimoniatge notarial d'aquest. En cas que no haguera rebut encara el títol professional, la Junta de Govern podrà concedir una col·legiació, sempre que l'interessat/ada present la certificació acadèmica que acredite haver finalitzat els estudis i el resguard que justifique tindre abonats els drets d'expedició del títol corresponent, el qual tindrà obligació de presentar en el Col·legi per al seu registre quan li siga facilitat. S'acompanyarà igualment la certificació d'antecedents penals a fi d'acreditar que la persona sol·licitant no incorre en cap causa que impedisca el seu exercici professional com a veterinari o veterinària.  
  
2. Quan la persona sol·licitant procedisca d'una altra província, el Col·legi de destinació sol·licitarà al Col·legi d'origen un certificat en què s'expresse que el col·legiat/ada està al corrent del pagament de les quotes col·legials i les càrregues legalment exigibles i acredite que no està inhabilitat/ada temporalment o definitivament per a l'exercici de la professió.  
Si la persona sol·licitant procedira d'algun dels països membres de la Unió Europea, haurà de presentar la documentació acreditativa del compliment dels requisits exigits per la normativa comunitària.  
  
3. La persona sol·licitant farà constar que exercirà la professió, el lloc en el qual ho farà, la modalitat i l'àrea de treball, si és el cas.  
  
4. La Junta de Govern practicarà les diligències i rebrà els informes que, si és el cas, considere oportuns amb la finalitat de dictar la resolució corresponent.  
5. Contra la decisió de la Junta de Govern en aquesta matèria cabrà recurs d'alçada davant del Consell Valencià de Col·legis de Veterinaris.  
  
6. Contra la resolució desestimatòria del recurs, l'interessat podrà recórrer davant de l'ordre jurisdiccional contenciós administratiu.  
  
Article 9. Denegació  
1. Seran causes de denegació d'incorporació al Col·legi:  
a) Quan els documents presentats siguen insuficients, oferisquen dubtes sobre la legitimitat i no s'hagen completat o esmenat en el termini assenyalat a aquest efecte, o quan el sol·licitant haja falsejat les dades i els documents necessaris per a la seua col·legiació.  
b) No estar al corrent de pagament en el Col·legi de procedència.  
c) Quan la persona sol·licitant haguera patit alguna condemna per sentència ferma dels tribunals que en el moment de la sol·licitud l'inhabilite per a l'exercici professional.  
d) Quan la persona sol·licitant haguera sigut sancionada disciplinàriament amb l'expulsió d'aquest col·legi o d'un altre, mentre no s'extingisca la responsabilitat disciplinària.  
e) Quan, al formular la sol·licitud, es trobe suspés o suspesa de l'exercici de la professió en virtut de sanció disciplinària imposada per un altre col·legi.  
2. Una vegada s'acredite que han desaparegut les causes que van motivar la denegació, el Col·legi admetrà la inscripció.  
  
Article 10. Pèrdua de la condició de persona col·legiada  
1. La condició de persona col·legiada es perd per:  
a) Defunció.  
b) Per baixa voluntària, quan cesse en l'exercici professional en qualsevol de les modalitats en l'àmbit territorial del Col·legi respectiu i mitjançant sol·licitud motivada per escrit a la Junta de Govern.  
c) Per condemna ferma que comporte l'accessòria d'inhabilitació per a l'exercici de la professió o d'inhabilitació absoluta o especial per a càrrec públic.  
d) Per incapacitat legal.  
e) Per expulsió del Col·legi acordada per la Junta de Govern mitjançant l'expedient disciplinari corresponent.  
f) Per incompliment reiterat i no justificat de les seues obligacions econòmiques col·legials en els termes previstos en l'article 48 d'aquests estatuts. Una vegada realitzat el procediment previst en els apartats 2 a 5 del precepte esmentat, sense que el col·legiat/ada haja complit amb aquests obligacions.  
2. La pèrdua de la condició de persona col·legiada serà acordada per la Junta de Govern en resolució motivada i notificada legalment a l'interessat.  
3. Les baixes seran comunicades al Consell Valencià de Col·legis de Veterinaris i al Consell General de Col·legis Oficials Veterinaris d'Espanya.  
4. En el cas de l'apartat f, serà el Col·legi el que tramite la baixa injustificada, prèviament acordada per la Junta de Govern. Les persones col·legiades podran reincorporar-se al Col·legi amb el pagament del que deuen, més els interessos al tipus legal dels diners i la quantitat que correspon per incorporació.  
  
Article 11. Classes de persones col·legiades  
Les persones col·legiades podran ser:  
- Col·legiats i col·legiades d'honor. Podran ser nomenats col·legiats i col·legiades d'honor totes les persones físiques o jurídiques, veterinaris/àries o no, i les corporacions nacionals o estrangeres que posseïsquen mèrits rellevants en relació amb la professió. Aquesta categoria serà purament honorífica i serà proposada i concedida per la Junta de Govern.  
- Col·legiats i col·legiades honorífics. Seran col·legiats i col·legiades honorífics els veterinaris/àries jubilats/ades en l'exercici de la professió, sempre que porten un mínim de vint anys de col·legiació en aquest col·legi, i els que estiguen declarats en situació legal d'invalidesa o incapacitat permanent per a l'exercici de la professió. Exerciran el dret de veu i vot.  
Estaran exempts del pagament de quotes col·legials, sense perjudici que estiguen obligats a abonar l'import dels serveis i les prestacions que puguen rebre del Col·legi, sempre que els sol·liciten voluntàriament.  
- Col·legiats/ades exercents: Seran col·legiats i col·legiades exercents els que desenvolupen l'activitat com a veterinaris en qualsevol de les diverses modalitats, tant públiques o privades, dins de l'àmbit territorial del Col·legi. Exerciran el dret de veu i vot.  
- Col·legiats/ades no exercents. Seran col·legiats i col·legiades no exercents els qui, en possessió del títol de llicenciat o de grau en Veterinària i sense desenvolupar cap activitat d'acord amb l'article 6 d'aquests estatuts, desitgen pertànyer al Col·legi. Exerciran el dret de veu i vot.  
- Precol·legiats/ades. Seran els qui, sent estudiants de l'últim curs de la llicenciatura o grau en Veterinària, vulguen inscriure's voluntàriament en el Col·legi. No tindran dret de veu ni de vot, però podran fer ús de les instal·lacions col·legials i assistir a les activitats socials, esportives o lúdiques que el Col·legi organitze.  
  
Article 12. Drets de les persones col·legiades  
1. Les persones col·legiades tindran els drets següents:  
a) Participar en la gestió corporativa, assistir a les assemblees de col·legiats, amb dret de veu i vot.  
Així mateix, podran exercitar el dret de petició en els termes en què es regula en aquests estatuts.  
b) Exercitar el dret de sufragi actiu i passiu en les eleccions a la Junta de Govern en la forma determinada per aquests estatuts. El dret de sufragi passiu sols podrà ser exercit d'acord amb el que es preveu en l'article 25.a.  
c) Ser emparades pel Col·legi, pel Consell Valencià de Col·legis de Veterinaris i pel Consell General de Col·legis Oficials Veterinaris d'Espanya, quan es consideren vexades o molestades per motius d'exercici professional.  
d) Ser representades pel Col·legi i, si és el cas, pel Consell Valencià de Col·legis de Veterinaris i pel Consell General de Col·legis Oficials Veterinaris d'Espanya quan necessiten presentar reclamacions judicials o extrajudicials en ocasió de l'exercici professional, atorgant els poders del cas i sent de càrrec del col·legiat sol·licitant les despeses i costes judicials que el procediment ocasione.  
e) Gaudir de tots els beneficis que s'establisquen pel Col·legi, pel Consell Valencià de Col·legis de Veterinaris i pel Consell General quant a recompenses, cursets, beques, etc., així com a l'ús de la biblioteca col·legial, tant en el local social com en el domicili propi, mitjançant el compliment dels requisits que s'assenyalen.  
  
f) Proposar raonadament totes les iniciatives que estime beneficioses per a la professió i elevar les queixes fonamentades d'actes o fets que puguen anar en perjudici seu, del Col·legi o de la professió.  
Podran també sol·licitar de la Junta de Govern la convocatòria de les assemblees generals extraordinàries, sempre que ho siga en unió almenys del vint per cent dels col·legiats/ades.  
Així mateix, i en els termes previstos en aquests estatuts, podran sol·licitar de la Junta de Govern la convocatòria d'assemblea general extraordinària per a l'exercici del vot de censura a la junta de govern esmentada o alguns dels seus membres.  
Igualment, els correspon el dret de sufragi actiu en la forma prevista en aquests estatuts en el supòsit de plantejament per part de la Junta de Govern o d'algun dels seus membres de la qüestió de confiança.  
  
g) Percebre totes i cadascuna de les prestacions socials o assistencials que tinguen sota la seua tutela i presten el Col·legi, el Consell Valencià de Col·legis de Veterinaris i/o el Consell General de Col·legis Oficials Veterinaris d'Espanya, atesa la normativa de defensa de la competència.  
h) Exercir els càrrecs per als quals siguen nomenats i exercitar, en general, tots els altres drets que les disposicions vigents els concedisquen.  
i) Sol·licitar del Col·legi la tramitació del cobrament dels honoraris que han de percebre per serveis, informes, etc., sempre que el Col·legi tinga creats els serveis oportuns.  
j) Exercir la professió d'acord amb el que es disposa en aquests estatuts, en la normativa deontològica vigent i en les altres disposicions que regulen l'exercici professional.  
k) Crear agrupacions representatives d'interessos específics en el si del Col·legi, amb sotmetiment, en tot cas, als òrgans de govern del Col·legi.  
l) Conéixer els acords adoptats pels òrgans de govern del Col·legi.  
  
m) Tindre la possibilitat de realitzar tots els tràmits necessaris per a la col·legiació, el seu exercici i la baixa en el Col·legi, per mitjà de la finestreta única, per via electrònica i a distància, d'acord amb el que es disposa en la Llei 2/1974, de 13 de febrer, sobre col·legis professionals.  
n) Interposar els recursos previstos en aquest estatut.  
ny) Sol·licitar informació sobre qualsevol aspecte de la vida col·legial.  
o) Els integrants de l'Assemblea General tindran dret a examinar en la seu del Col·legi la informació detallada del contingut de qualsevol de les partides incloses en els pressupostos d'ingressos i despeses i les liquidacions corresponents, sempre que hi haja petició prèvia detallada, amb ple compliment de la normativa de transparència, bon govern i protecció de dades de caràcter personal.  
  
p) Qualssevol altres reconeguts per la legislació estatal i autonòmica vigent en matèria de col·legis professionals.  
2. L'exercici dels drets previstos en aquests estatuts o en altres disposicions que regulen l'exercici de la professió pressuposen estar al corrent de pagament de les obligacions econòmiques amb el Col·legi i la resta de les corporacions integrants de l'Organització Col·legial Veterinària Espanyola.  
  
Article 13. Deures de les persones col·legiades  
1. És deure fonamental de tota persona col·legiada, encara que la professió s'exercisca per mitjà d'una societat professional, exercir la professió segons la més pura ètica professional i amb l'esperit que emana d'aquests estatuts i del codi deontològic per a l'exercici de la professió.  
2. Són també deures de les persones col·legiades, encara que la professió s'exercisca mitjançant una societat professional, entre altres, els següents:  
a) Complir tot el que disposen aquests estatuts, els Estatuts del Consell Valencià de Col·legis de Veterinaris, els Estatuts Generals de l'Organització Col·legial Veterinària Espanyola, així com els acords i les decisions de les autoritats col·legials, del Consell Valencià i del Consell General.  
b) Estar al corrent en el pagament de totes i cadascuna de les quotes col·legials i satisfer tota classe de dèbits que tinguera pendents per subministrament de documents oficials o sancions disciplinàries.  
c) Exercir els càrrecs per als quals foren designats en les juntes de govern i qualsevol altra comissió col·legial.  
d) Ajustar la seua situació i actuació professional en tot moment a les exigències legals, estatutàries i deontològiques que regixen l'exercici de la professió de veterinari; preservar i protegir, en tot cas, els interessos dels consumidors/es i dels usuaris/àries.  
e) Emprar una correcció i lleialtat exquisides en les seues relacions amb el Col·legi i amb els col·legiats/ades; comunicar-hi qualsevol incidència vexatòria a un col·legiat/ada en l'exercici professional que en tinga notícia.  
f) No emparar, i denunciar per escrit davant del Col·legi, qualsevol acte d'intrusisme que arribe al seu coneixement, així com els casos d'exercici il·legal.  
g) Comunicar el domicili professional i els canvis eventuals al Col·legi, així com la denominació i el domicili social de les societats professionals mitjançant les quals exercisca, com a soci/sòcia o no, la professió, i tots els altres supòsits previstos legalment.  
h) Comunicar per escrit, igualment, en cas de substitució per absència o malaltia de llarga duració, el nom i el domicili del facultatiu/iva col·legiat/ada que li substituïsca, perquè conste degudament.  
i) Facilitar al Col·legi les dades que se li sol·liciten per a la formació del fitxer de col·legiats/ades; així mateix, atendre qualsevol requeriment que li faça la Junta de Govern, el Consell Valencià de Col·legis de Veterinaris i/o el Consell General de Col·legis Oficials Veterinaris d'Espanya per a col·laborar en la mesura que siga possible.  
j) Les persones col·legiades hauran de complir, a més, els deures que els siguen imposats a conseqüència d'acords adoptats pel Col·legi, pel Consell Valencià de Col·legis de Veterinaris o pel Consell General en el marc de les competències pròpies.  
k) Tindre cobert mitjançant una assegurança els riscos de responsabilitat civil en què puga incórrer a conseqüència de l'exercici professional.  
l) Qualsevol altre deure que es desprenga de les prescripcions d'aquests estatuts o de la normativa estatal o autonòmica vigent en matèria de col·legis professionals.  
3. En cas que la professió s'exercisca per mitjà d'una societat professional, aquesta també serà directament responsable del compliment dels deures referits, quan siguen aplicables.  
  
  
Article 14. Prohibicions  
1. En general, es prohibix expressament a les persones col·legiades, encara que la professió s'exercisca per mitjà d'una societat professional, realitzar pràctiques professionals contràries al que es disposa en la legislació vigent o a les normes ètiques i deontològiques de la professió veterinària i, especialment, atemptar o perjudicar els interessos dels consumidors/es i usuaris/àries dels seus serveis professionals.  
2. A més, es prohibix específicament a les persones col·legiades:  
a) Oferir l'eficàcia garantida de procediments curatius o de mitjans personals que no hagen rebut la confirmació d'entitats científiques o professionals de prestigi reconegut.  
b) Emprar tractaments o mitjans no controlats científicament i dissimular o fingir l'aplicació d'elements diagnòstics i terapèutics.  
  
c) Realitzar pràctiques dicotòmiques.  
d) Tolerar o encobrir en qualsevol forma a qui, sense títol suficient o no homologat, sense estar col·legiat/ada, tracte d'exercir o exercisca la professió veterinària.  
e) Exercir la professió en un centre veterinari o en qualsevol altre establiment del qual, siga o no titular, tinga coneixement de pràctiques il·legals per part d'altres persones, encara que s'efectuen fora de la seua presència i en hores diferents de les del seu exercici professional.  
f) Permetre l'ús d'un centre veterinari a persones que, fins i tot en disposició d'una titulació suficient per a exercir la professió veterinària, no es troben col·legiades degudament.  
g) Prestar el seu nom perquè figure com a director/a facultatiu/iva o assessor/a de clínica veterinària, que no dirigisca i atenga o assessore personalment i directament, o que no s'ajuste a les lleis vigents i a aquests estatuts o en què es violen les normes deontològiques.  
h) Actuar amb incompliment dels requisits, les obligacions o les prohibicions establits en la normativa vigent sobre el medicament d'ús veterinari.  
i) Exercir la professió quan s'evidencien manifestament alteracions orgàniques, psíquiques o hàbits tòxics que li incapaciten per a aquest exercici, mitjançant la confirmació de reconeixement mèdic.  
j) L'anunci o difusió dels seus serveis, directament o amb mitjans publicitaris, en violació del que es disposa en la normativa vigent de defensa de la competència i en la Llei general de publicitat.  
k) Efectuar manifestacions públiques, per mitjà de la premsa, la ràdio o la televisió, de les quals es puga derivar un perill potencial per a la salut de la població o un desprestigi o perjudici per al Col·legi, els col·legiats/ades o membres de la Junta de Govern, sempre que no estiguen emparades pel dret fonamental a la llibertat d'expressió.  
l) Utilitzar la condició d'especialista en alguna branca de la professió sense tindre la titulació acreditativa pertinent.  
m) Exercir la telemedicina veterinària contravenint el que es disposa en les normes legals, deontològiques i de règim interior que regixen l'exercici professional de la veterinària.  
n) En general, realitzar pràctiques professionals contràries al que es disposa en les normes, legals o deontològiques, que regixen l'exercici de la professió veterinària.  
3. Les prohibicions referides també s'aplicaran a les societats professionals quan la professió s'exercisca per mitjà d'aquests i quan siguen aplicables.  
  
Article 15. El visat  
1. El Col·legi visarà els treballs professionals en l'àmbit de competència propi únicament quan se sol·licite per petició expressa dels clients, incloent-hi les administracions públiques quan actuen com a tals, o quan així ho establisca la normativa vigent. En cap cas el Col·legi podrà imposar l'obligació de visar els treballs professionals.  
2. El visat garantirà almenys:  
a) La identitat i l'habilitació professional de l'autor/a del treball; per a fer-ho, utilitzarà el registre de col·legiats/ades previst en la Llei 2/1974, de 13 de febrer, sobre col·legis professionals.  
b) La correcció i integritat formal de la documentació del treball professional, d'acord amb la normativa aplicable a aquest.  
En tot cas, el visat expressarà clarament quin és el seu objecte, detallarà quins extrems són sotmesos al control i informarà sobre la responsabilitat que, d'acord amb el que es preveu en l'apartat següent, assumix el Col·legi. En cap cas comprendran els honoraris ni les altres condicions contractuals, la determinació de les quals queda subjecta a l'acord lliure entre les parts, ni tampoc comprendrà el control tècnic dels elements facultatius del treball professional.  
3. Quan el visat siga preceptiu, el seu cost serà ajustat al treball de control i supervisió realitzat. El Col·legi farà públics els preus dels visats dels treballs professionals, que podran tramitar-se per via telemàtica.  
  
  
Títol tercer  
Dels òrgans col·legiats  
  
Capítol primer  
Òrgans de govern  
  
Article 16. Òrgans de govern  
Els òrgans de govern del Col·legi són:  
a) L'Assemblea General de Col·legiats/ades.  
b) La Junta de Govern.  
  
  
Capítol segon  
L'Assemblea General  
  
Article 17. Constitució  
L'Assemblea General és l'òrgan suprem de representació col·legial i estarà constituïda per tots els col·legiats/ades de ple dret. A aquest òrgan haurà de rendir comptes i sotmetre la seua actuació la Junta de Govern.  
  
Els acords vàlidament adoptats per l'Assemblea General són vinculants per a tots els col·legiats/ades.  
  
Article 18. Reunions  
L'Assemblea General es reunirà amb caràcter ordinari dues vegades a l'any, la primera se celebrarà al llarg del primer semestre de l'any i la segona al llarg del segon semestre de l'any. Així mateix, es reunirà amb caràcter extraordinari quantes vegades siga necessari, sempre que ho sol·licite el vint per cent de les persones col·legiades que integren el cens col·legial o quan a criteri de la Junta de Govern i en atenció de qüestions importants s'estime oportú, sense menyscabar, en cap cas, els drets de les persones col·legiades.  
  
Article 19. Assemblea General Ordinària  
1. L'Assemblea General Ordinària es podrà constituir, convocar, celebrar les seues sessions, adoptar acords i remetre actes tant de manera presencial com a distància. Les reunions se celebraran, amb caràcter preferent i sempre que fora possible, de manera presencial. En les sessions que celebre l'Assemblea General a distància, els assistents podran trobar-se en diferents llocs sempre que s'assegure per mitjans electrònics —se'n consideraran així també els telefònics i audiovisuals— la identitat dels assistents o les persones que els suplisquen, el contingut de les seues manifestacions, el moment en què aquests es produïxen, així com la interactivitat i la intercomunicació entre aquests en temps real i la disponibilitat dels mitjans durant la sessió. Entre altres, es consideraran inclosos entre els mitjans electrònics vàlids les audioconferències i les videoconferències, tot això segons es recull en la Llei 40/2015, d'1 d'octubre, de règim jurídic del sector públic.  
2. L'Assemblea General Ordinària serà convocada per la Secretaria, amb mandat previ del president/a del Col·legi i es publicarà en la pàgina web oficial del Col·legi amb, almenys, quinze dies naturals d'antelació a la data de celebració. En la convocatòria constarà l'ordre del dia, prèviament fixat per la Junta de Govern, i el lloc, la data i l'hora de celebració de la sessió.  
La publicació de la convocatòria té plena eficàcia jurídica, sense perjudici de la remissió de notificacions telemàtiques a cadascun dels col·legiats/ades que hagen proporcionat una adreça de correu electrònic.  
  
En el cas de reunions a distància, en la convocatòria es faran constar les condicions en què se celebrarà la sessió, el sistema de connexió i, si és el cas, els llocs en què estiguen disponibles els mitjans tècnics necessaris per a assistir i participar de la reunió, tot això segons es recull en la Llei 40/2015, d'1 d'octubre, de règim jurídic del sector públic.  
3. L'Assemblea quedarà vàlidament constituïda, de manera presencial o a distància, qualsevol que siga el nombre d'assistents a la sessió.  
4. Els acords s'adoptaran per majoria simple i en cas d'empat decidirà el vot de qualitat del president/a.  
5. Les votacions de l'Assemblea General podran ser secretes si així es proposa per un deu per cent dels assistents.  
6. El vot podrà ser delegat.  
7. Per a exercir el dret de vot per delegació es requerix que el representant presente una autorització escrita del col·legiat/ada amb què delegue el seu vot i en què manifeste autoritzar el seu representant per a exercir lliurement el seu dret a vot. Aquesta autorització haurà d'anar signada i acompanyada d'una còpia del document nacional d'identitat o passaport en vigor de l'autoritzador. Aquesta documentació haurà de ser presentada al secretari/ària de la Junta de Govern a l'inici de la sessió de l'Assemblea.  
Una persona assistent a l'Assemblea podrà portar com a màxim dos vots delegats en la seua persona.  
8. En la mesura en què els avanços tecnològics ho permeten i d'acord amb les disponibilitats de mitjans materials i personals del Col·legi, la Junta de Govern sotmetrà a aprovació de l'Assemblea General les normes que regulen el vot per mitjans electrònics, telemàtics o informàtics. Aquests normes hauran de dotar al procés de totes les garanties.  
  
  
Article 20. Assemblea General Extraordinària  
1. L'Assemblea General Extraordinària se celebrarà per iniciativa del president/a del Col·legi, de la Junta de Govern o a sol·licitud de, almenys, el vint per cent de les persones col·legiades, amb expressió dels assumptes concrets que s'hagen de tractar i les causes o raons en què es funden.  
2. L'Assemblea General Extraordinària haurà de celebrar-se dins dels quaranta dies següents a l'adopció de l'acord de celebració del president/a o de la Junta de Govern, o de la sol·licitud per les persones col·legiades. No s'hi podran tractar més assumptes que els que figuren en la convocatòria.  
3. La convocatòria, amb l'ordre del dia, s'efectuarà amb, almenys, quinze dies naturals d'antelació a la celebració de la sessió en la forma prevista en l'article 19.1 d'aquests estatuts.  
4. En casos d'urgència podrà convocar-se l'Assemblea amb 72 hores d'antelació. En aquest supòsit, haurà d'inserir-se addicionalment en un diari de gran difusió de la província, i utilitzar qualsevol altre mitjà que garantisca el coneixement de la convocatòria pels col·legiats en eixe termini.  
5. Quan la proposta d'assemblea obeïsca a fins totalment aliens al Col·legi podrà ser denegada la convocatòria per la Junta de Govern.  
  
  
Article 21. Actes  
Del que s'haja tractat en cada reunió de l'Assemblea General s'estendrà acta, subscrita pel secretari/ària que donarà fe, amb el vistiplau del president/a, i de la qual quedarà testimoniatge en el llibre d'actes. Cada acta haurà d'expressar el lloc, la data i l'hora de la reunió, la relació d'assistents, l'ordre del dia i el resum de les deliberacions i les intervencions la constància de les quals s'haja sol·licitat, així com el contingut dels acords adoptats. Igualment, constaran les propostes sotmeses a votació i el resultat. Les actes redactades seran sotmeses a aprovació a l'inici de l'assemblea següent.  
Podran gravar-se les sessions. El fitxer resultant de la gravació, al costat de la certificació expedida pel secretari/ària de l'autenticitat i integritat d'aquest, i tots els documents en suport electrònic que s'utilitzen com a documents de la sessió, podran acompanyar l'acta de les sessions, sense necessitat de fer-hi constar els punts principals de les deliberacions. Quan s'haja optat per la gravació de les sessions celebrades o per la utilització de documents en suport electrònic, hauran de conservar-se de manera que es garantisca la integritat i autenticitat dels fitxers electrònics corresponents i l'accés a aquests per part dels membres de l'òrgan col·legiat. Les gravacions o els documents en suport electrònic se sotmetran a l'aprovació de l'assemblea següent.  
  
  
  
  
Article 22. Funcions de l'Assemblea  
Seran funcions de l'Assemblea General les següents:  
a) Aprovar i modificar els estatuts del Col·legi i altres normes de règim intern, en les condicions previstes en aquests estatuts.  
b) L'elecció dels membres integrants de la Junta de Govern i del seu president/a.  
c) Aprovació dels pressupostos anuals d'ingressos i despeses, de les liquidacions corresponents i de la gestió de l'òrgan de direcció.  
  
d) Autoritzar els actes d'adquisició i disposició de béns immobles i drets reals constituïts sobre aquests, així com els restants béns patrimonials inventariables de valor remarcable.  
e) Fixar, a proposta de la Junta de Govern, les quotes i altres aportacions dels col·legiats, tant ordinàries com extraordinàries.  
f) El cessament de la Junta de Govern mitjançant l'aprovació de la moció de censura.  
g) Qualsevol altra atribuïda per aquests estatuts, pels Estatuts del Consell Valencià de Col·legis de Veterinaris o pels Estatuts Generals de l'Organització Col·legial Veterinària Espanyola.  
  
Article 23. Moció de censura  
1. La moció de censura es presentarà mitjançant escrit subscrit, almenys, pel vint per cent dels col·legiats/ades amb dret a vot, i s'exposaran les raons que motiven l'actuació.  
Una vegada presentada la moció, es convocarà assemblea general extraordinària en el termini de seixanta dies hàbils, sense computar-se el mes d'agost a aquest efecte, i amb aquest punt únic de l'ordre del dia.  
2. S'exigirà un quòrum d'assistència de la meitat més un dels col·legiats amb dret a vot. Perquè prospere, s'exigirà el vot favorable de la meitat més un dels assistents. En aquest supòsit no cabrà el vot delegat.  
  
Si no es reunix el quòrum dins de les 24 hores següents a la primera convocatòria, se celebrarà assemblea general extraordinària en segona; s'exigirà un quòrum d'assistència d'una tercera part dels col·legiats/ades, que podran adoptar els acords amb el vot favorable de la majoria dels assistents.  
3. Si prospera la moció de censura, es convocaran eleccions en quinze dies i la Junta de Govern romandrà en funcions fins a la presa de possessió de la nova junta. Quan no prospere una moció de censura, no es podrà tornar a presentar una altra contra els mateixos càrrecs en el termini d'un any.  
  
  
Capítol tercer  
Junta de Govern  
  
Article 24. Constitució  
La Junta de Govern estarà constituïda pels membres següents:  
  
a) El president o presidenta.  
b) El secretari o secretària.  
c) Nou vocals, que assumiran les funcions, en tot cas, de tresorer/a, vicepresident/a i vicesecretari/ària.  
Les matèries que s'han de distribuir entre les àrees de gestió de les vocalies són: deontològica i legislació, cientificotècnica, social i serveis col·legials, formació, salut pública i seguretat alimentària, clínica i producció animal.  
Quan siga necessari podran ampliar-se les àrees de gestió i competències de cada vocalia amb comunicació prèvia a l'Assemblea General perquè en prenga coneixement i control oportú.  
  
Article 25. Condicions per a ser elegible  
Les persones candidates a tots els càrrecs han d'estar donades d'alta en el cens electoral i han de reunir les condicions següents:  
a) Estar donades d'alta en el Col·legi en qualitat d'exercent i tindre la residència en l'àmbit territorial del Col·legi. Per a optar al càrrec de president/a es requerix addicionalment una antiguitat en la col·legiació almenys de cinc anys.  
b) Estar al corrent en les obligacions econòmiques amb el col·legi i la resta de les corporacions integrants de l'organització col·legial veterinària.  
c) No constar en el seu expedient sanció ferma no cancel·lada.  
d) No estar inhabilitats/ades per a l'exercici de la professió.  
Totes les condicions d'elegibilitat hauran de ser complides en el dia en què s'acorde la convocatòria electoral.  
  
Article 26. Normes electorals  
1. L'elecció dels càrrecs de la Junta de Govern es farà mitjançant sufragi universal, lliure, directe i secret. El període del mandat serà de quatre anys i podran ser triats per dos mandats consecutius per al mateix càrrec com a màxim.  
2. El dret al vot podrà ser exercit exclusivament per les persones col·legiades que, en el moment d'acordar-se la convocatòria, estiguen al corrent en les seues obligacions econòmiques col·legials i no estiguen incorregudes en prohibicions legals o estatutàries.  
3. La Junta Electoral, que s'encarregarà de controlar i dur a terme tot el procés electoral segons les normes estatutàries, serà designada en el mateix acord que convoque les eleccions. Aquesta junta estarà formada per un president o presidenta, un secretari o secretària i un vocal.  
  
L'elecció dels tres membres de la Junta Electoral es farà per sorteig públic entre totes les persones col·legiades amb dret a vot. Com a suplents de cada membre seran triats els tres col·legiats/ades amb dret a vot que figuren en el cens electoral a continuació d'aquest. L'acceptació del càrrec és obligatòria, excepte per causa justificada valorable, si és el cas, per la Junta de Govern.  
El president/a de la Junta Electoral serà el de més edat entre els triats i designats entre els membres d'aquesta. El membre més jove ocuparà el càrrec de secretari/ària.  
La Junta Electoral té plena competència per a intervindre en el funcionament de les eleccions per a controlar el procés i fer constar qualsevol circumstància que poguera afectar-ne el desenvolupament.  
Cap dels membres de la Junta Electoral podrà ser candidat/a a la Junta de Govern, integrar la Junta de Govern en funcions o estar incorregut en prohibició legal o estatutària.  
Es podrà establir una indemnització econòmica als membres de la Junta Electoral per la dedicació especial que exigisca l'activitat derivada del seu nomenament.  
4. L'exercici del vot podrà realitzar-se en qualsevol de les modalitats següents:  
a) Personalment. L'elector/a es personarà en la seu del col·legi el dia assenyalat per als comicis en l'horari establit a aquest efecte. S'identificarà en la mesa i, una vegada comprovat per aquesta que pot exercir el seu dret, introduirà en l'urna el sobre que conté el seu vot. El secretari/ària de la mesa electoral assenyalarà amb una P al costat del nom de l'elector/a en el cens electoral.  
b) Vot per correu. Des que es proclamen les candidatures i fins a sis dies naturals abans de la data assenyalada perquè tinguen lloc les votacions, els col·legiats/ades que desitgen emetre el seu vot per correu hauran de sol·licitar-ho a la Secretaria del Col·legi, que comprovarà que els sol·licitants estan inclosos en el cens d'electors. La sol·licitud haurà de formular-se personalment, per correu certificat o per qualsevol altre mitjà (incloent-hi el correu electrònic o la presentació física en la seu col·legial). Totes les sol·licituds de vot per correu quedaran incorporades en el Registre general d'entrada del col·legi, amb independència del mode en què s'hagen verificat. L'elector/a remetrà al Col·legi amb l'antelació suficient la papereta oficial de vot; els sobres arribats amb posterioritat a l'inici de les votacions seran nuls. La papereta oficial de vot s'introduirà en el sobre oficial tancat i aquest, al seu torn, en un altre sobre també tancat en l'anvers del qual figura el destinatari «mesa electoral de l'Il·lustre Col·legi Oficial de Veterinaris de la Província de València» i en el revers el nom, els cognoms, l'adreça, el número de col·legiat i la signatura del remitent. També s'inclourà inexcusablement una fotocòpia —anvers i revers— del DNI; l'enviament ha de realitzar-se amb algun dels mitjans següents:  
- Per correu certificat.  
- Per missatgeria.  
- Presencial en les oficines del Col·legi.  
Una vegada recepcionat el sobre pel Col·legi serà registrat, amb menció al remitent i data d'entrada en el Col·legi i immediatament quedarà sota custòdia del secretari/ària del Col·legi fins al dia de la celebració de les eleccions.  
Diàriament, el secretari/ària de la Junta de Govern donarà compte dels registres al president/a de la Junta Electoral perquè puga realitzar les comprovacions que considere oportunes.  
El dia de la celebració dels comicis, al començament de les votacions, es posaran a la disposició de la mesa electoral tots els sobres rebuts per correu, i mitja hora abans del tancament de les votacions el president/a de la mesa electoral comprovarà que els remitents figuren en el cens electoral de persones col·legiades amb dret a vot, marcarà amb una C els que han exercit el seu dret per correu i procedirà a l'obertura dels sobres i introduirà els sobres oficials en l'urna.  
  
5. No s'admet el vot delegat.  
6. Els sobres i les paperetes extrets de les urnes es conservaran en la seu del Col·legi sota la custòdia del secretari/ària en un sobre tancat i signat en la solapa pels membres de la mesa electoral, fins que transcórrega el termini d'impugnació legalment i estatutàriament previst.  
  
Article 27. Convocatòria   
1. La Junta de Govern, prèviament a la finalització del seu mandat, haurà de convocar eleccions. La convocatòria de les eleccions es farà per la Junta de Govern amb seixanta dies naturals d'antelació, com a mínim, a la data de celebració de les eleccions.  
2. La convocatòria es publicarà en la web oficial i el tauler d'anuncis del Col·legi juntament amb la llista de persones col·legiades que integren el cens electoral. En la convocatòria es faran constar els càrrecs objecte de l'elecció, les condicions que han de reunir els candidats/es, el dia i l'hora de celebració de l'elecció, l'hora de tancament d'aquesta i el començament de l'escrutini.  
3. Les candidatures hauran de presentar-se en la Secretaria del Col·legi amb, almenys, trenta dies d'antelació a la celebració de l'acte electoral. Les candidatures podran presentar-se per a la totalitat dels càrrecs, per a algun d'aquests o individualment, sense que en cap cas un col·legiat/ada puga presentar-se per a més d'un càrrec.  
Si la Junta Electoral aprecia que algun candidat/a no reunix les condicions adequades per a ser elegible o aprecia que hi ha errors materials, ho comunicarà al candidat/a afectat/ada l'endemà de la finalització del termini per a presentar candidatures; se li concedirà un termini de 48 hores perquè ho esmene.  
4. Una vegada finalitzat el termini de presentació de candidatures i, si és el cas, el d'esmena, la Junta Electoral proclamarà candidats als qui reunisquen els requisits legals i estatutàriament previstos, se'ls comunicarà als interessats/des i ho publicarà juntament amb els programes en la web oficial i en el tauler d'anuncis del Col·legi.  
Contra l'anterior acord de la Junta Electoral, els candidats/es exclosos/es podran interposar recurs d'alçada davant del Consell Valencià de Col·legis de Veterinaris.  
Dins dels set dies següents a l'acord de proclamació de candidats/es, la Junta Electoral remetrà a totes les persones col·legiades amb dret a vot la papereta oficial de vot amb els sobres, les instruccions per al seu exercici, el model de sol·licitud de vot per correu i les candidatures conjuntes presentades.  
5. Si només s'haguera presentat una candidatura, amb comprovació prèvia de l'adequació a la legalitat, seria proclamada electa per la Junta Electoral sense necessitat de votació.  
Una vegada finalitzat el termini de presentació de candidatures sense que se n'haja presentat cap, se suspendrà el procés electoral i es prorrogarà per tres mesos el mandat provisional de la junta ixent, que realitzarà les accions que estime convenients per a promoure la presentació de candidatures.  
6. Des de la convocatòria de les eleccions fins que els nous membres de la Junta de Govern reben el seu nomenament actuarà «en funcions» la junta de govern ixent.  
  
Article 28. Mesa electoral  
1. La mesa electoral es constituirà amb els membres de la Junta Electoral, mantenint els càrrecs d'aquesta.  
2. Qualsevol candidatura podrà nomenar un interventor/a entre les persones col·legiades, per a representar la candidatura respectiva en els actes de l'elecció.  
  
  
  
Article 29. Votació  
Una vegada constituïda en forma la mesa electoral, el president/a indicarà el començament de la votació i a l'hora prevista per a finalitzar-la es tancaran les portes i només podran votar els que ja estigueren dins de la sala.  
Els integrants de la mesa votaran en últim lloc. A continuació, s'introduiran en l'urna els vots emesos per correu en la forma establida en l'article 26 d'aquests estatuts.  
  
Article 30. Escrutini  
1. Una vegada finalitzada la votació es procedirà a l'escrutini; es llegiran en veu alta totes les paperetes.  
2. Hauran de ser declarades nul·les les paperetes que continguen afegits, raspadures o ratllades i les que indiquen més d'un candidat/a per al mateix càrrec. Igualment, seran nuls tots els vots que recaiguen en persones que no figuren en les candidatures aprovades, així com les paperetes que continguen frases o expressions diferents del nom i el càrrec del candidat/a o candidats/es proposats.  
3. Les paperetes que es troben només parcialment omplides quant al nombre de candidats/es, però que reunisquen els requisits per a la seua validesa, ho seran per als càrrecs i les persones expressats correctament.  
4. Finalitzat l'escrutini, el president/a de la mesa anunciarà el resultat, i seguidament proclamarà electes els candidats/es que hagen obtingut més nombre de vots. En cas d'empat s'entendrà triat el de més temps de col·legiació en el Col·legi i, si persistix l'empat, el de més edat.  
5. Del desenvolupament de la votació i del resultat de l'escrutini s'estendrà acta seguidament, que serà signada per tots els membres de la mesa electoral i, si és el cas, pels interventors. La resolució relativa a la proclamació dels candidats electes podrà ser objecte de recurs d'alçada en el Consell Valencià de Col·legis de Veterinaris.  
  
6. La presa de possessió dels càrrecs electes es farà dins dels quinze dies següents a la proclamació i se'n donarà compte -dins dels cinc dies següents a la data de la presa de possessió- al Consell Valencià de Col·legis de Veterinaris, al Consell General de Col·legis Veterinaris d'Espanya i a la conselleria competent en matèria de col·legis professionals a l'efecte de la seua constància i anotació.  
  
Article 31. Cessaments  
1. Els membres de la Junta de Govern cessaran per les causes següents:  
a) Pèrdua dels requisits estatutaris per a exercir el càrrec.  
b) Expiració del termini per al qual van ser triats.  
c) Renúncia de l'interessat/ada.  
d) Falta d'assistència injustificada a tres sessions consecutives o set alternes en el termini d'un any.  
e) Per aprovació de la moció de censura.  
f) Sanció per infracció disciplinària greu o molt greu, recaiguda per resolució ferma administrativa, judicial o corporativa o quedar inhabilitat/a per a l'exercici de la professió per sentència ferma.  
2. Quan es produïsca la vacant d'algun o alguns dels membres de la Junta de Govern, aquesta decidirà quin membre de la Junta assumirà provisionalment aquests competències fins a les eleccions següents. En els sis mesos següents al cessament, es convocaran eleccions per al càrrec o càrrecs coberts provisionalment i d'acord amb el règim electoral fixat per aquests estatuts.  
3. Quan les vacants que es produïsquen en la Junta de Govern afecten més de la meitat dels seus membres, es procedirà a convocar noves eleccions, d'acord amb la tramitació prevista en l'article 27 d'aquests estatuts.  
  
Article 32. Reunions de la Junta de Govern  
1. La Junta de Govern es reunirà amb caràcter ordinari una vegada al mes, sense perjudici que puga reunir-se quantes vegades estime convenient el seu president/a per la importància dels assumptes que cal tractar o quan ho sol·liciten un vint per cent dels seus components.  
2. La convocatòria de les reunions, amb l'ordre del dia, la realitzarà de manera telemàtica el secretari/ària, amb mandat previ del president/a i amb almenys cinc dies naturals d'antelació a la celebració, excepte en casos d'urgència, en què podrà reduir-se el termini a 24 hores.  
3. La Junta de Govern podrà celebrar sessions, adoptar acords i remetre actes tant de manera presencial com a distància. Les sessions que se celebren a distància se sotmetran al que es disposa en la Llei 40/2015, d'1 d'octubre, de règim jurídic del sector públic.  
4. El quòrum mínim d'assistència per a considerar vàlidament constituïda la Junta de Govern serà de cinc dels membres. Els acords s'adoptaran per majoria dels assistents, i en cas d'empat el vot del president/a es comptabilitzarà com a vot de qualitat o diriment.  
5. Del que s'ha debatut en cada reunió de la Junta de Govern s'estendrà acta, subscrita pel secretari/ària que donarà fe, amb el vistiplau del president/a, i de la qual quedarà testimoniatge en el llibre d'actes. El contingut mínim de les actes serà el recollit en l'article 21 d'aquests estatuts.  
Les actes redactades seran sotmeses a aprovació al final de la reunió o a l'inici de la següent.  
  
Article 33. Funcionament de la Junta de Govern  
La Junta de Govern tindrà les funcions següents:  
a) L'impuls d'aprovació i reforma dels estatuts i de l'elaboració de les normes de règim intern del Col·legi.  
b) Proposar a l'Assemblea General els assumptes que li competisquen i, en particular, aprovar l'import de les quotes d'incorporació, de les quotes ordinàries que han de satisfer els col·legiats/ades per al sosteniment del col·legi i de les quotes extraordinàries que s'establisquen per a atendre finalitats concretes.  
c) Crear comissions delegades per a actuar davant dels organismes públics o entitats privades en assumptes concrets d'interés relacionats amb la professió veterinària, així com qualsevol altra comissió, ponència i grup de treball que s'estimen necessaris per al millor desenvolupament de la funció, l'estudi i resolució d'assumptes o interessos que siguen competència del Col·legi.  
Hi haurà una comissió deontològica, que assessorarà i informarà la Junta de Govern en els expedients disciplinaris que s'incoen als col·legiats/ades.  
d) Recaptar i administrar els recursos del Col·legi.  
e) L'elaboració del pressupost d'ingressos i despeses del Col·legi i de les liquidacions corresponents.  
f) L'elaboració i publicació de la memòria anual prevista en aquests estatuts.  
g) Resoldre sobre l'admissió o denegació de col·legiats/ades.  
h) Portar el registre de persones col·legiades i el registre de societats professionals d'acord amb la Llei 6/1997, de 4 de desembre, reguladora dels consells i col·legis professionals de la Comunitat Valenciana.  
i) Exercir la potestat disciplinària sobre els col·legiats/ades i sobre les societats professionals constituïdes per aquests.  
j) Complir i fer complir als col·legiats/ades les disposicions legals, estatutàries i reglamentàries, així com els acords legalment adoptats pels òrgans de govern del Col·legi, interpretar-los o suplir provisionalment qualsevol llacuna o deficiència.  
k) Vetlar per un exercici professional correcte.  
l) Encarregar-se, a petició de les persones col·legiades, del cobrament dels honoraris o aranzels generats pels serveis prestats, projectes, informes, etc., que hagen sigut sotmesos prèviament al visat col·legial, amb atenció al que es disposa en la normativa sectorial aplicable.  
  
m) Convocar eleccions a la Junta de Govern.  
n) Convocar les assemblees generals ordinàries i extraordinàries segons el que es disposa en els estatuts.  
ny) Proposar a l'Assemblea General tots els assumptes que siguen de la seua competència i executar els acords.  
o) Oferir assessorament i suport tècnic a l'Assemblea General.  
p) Organitzar activitats i serveis comuns d'interés per a la professió veterinària.  
q) Organitzar l'expedició i la distribució de tota classe d'impresos i documents que siguen legalment autoritzats.  
r) Informar les persones col·legiades dels assumptes col·legials, professionals, culturals, etc., que siguen d'interés.  
s) Oferir col·laboració tècnica a les autoritats legalment establides.  
  
t) Procedir a la contractació i al cessament dels empleats del Col·legi i dels col·laboradors necessaris.  
u) Qualsevol altra funció que li atribuïsquen els estatuts o les disposicions legals estatals o autonòmiques en matèria de col·legis professionals o que li siguen delegades per l'Assemblea General.  
v) Aprovar convenis i contractes amb l'Administració de l'Estat, la comunitat autònoma, les entitats locals o qualsevol altre ens públic o privat, nacional i internacional, cosa que pot comportar contraure obligacions i rebre, a conseqüència d'aquests, subvencions o una altra classe d'ajudes.  
  
  
Capítol quart  
Presidència i Vicepresidència  
  
Article 34. Despeses de representació  
1. Tots els càrrecs directius són honorífics.  
2. El president o presidenta, el secretari o secretària i els vocals que es designen tenen dret a percebre les despeses de representació i/o dedicació oportunes, les quals es faran constar en els pressupostos, també les despeses de locomoció i les dietes que han de percebre els membres de la Junta o els comissionats.  
  
Article 35. President/a  
El president/a exercix la representació legal i institucional del Col·legi, executa i fa que s'executen els acords de l'Assemblea General i de la Junta de Govern i exercix totes les funcions que li assignen aquests estatuts.  
  
Article 36. Funcions  
El president o presidenta tindrà les funcions següents:  
a) Exercir la representació del Col·legi en tots els actes i contractes davant de les autoritats i organismes públics o privats, jutjats i tribunals de qualsevol ordre jurisdiccional; pot atorgar els mandats que foren necessaris i especialment poders a procuradors i lletrats.  
  
b) Convocar, presidir, dirigir i alçar les reunions de l'Assemblea General i de la Junta de Govern, així com mantindre l'ordre i concedir l'ús de la paraula.  
c) Autoritzar o fer constar el seu vistiplau en les actes i els certificats que procedisquen.  
d) Exercir el vot de qualitat en cas d'empat.  
e) Nomenar, per acord de la Junta de Govern, les comissions, les ponències i els grups de treball que estimen necessaris per al desenvolupament de la funció, l'estudi i la resolució d'assumptes o interessos que siguen competència del Col·legi.  
f) Autoritzar amb la pròpia signatura les targetes d'identitat dels col·legiats/ades.  
g) Autoritzar amb la seua signatura els informes i comunicacions que es dirigisquen a les autoritats, les corporacions o els particulars.  
h) Autoritzar amb la seua signatura els convenis de col·laboració subscrits amb l'Administració pública o qualsevol entitat pública o privada.  
i) Aprovar els lliuraments, les ordres de pagament i els llibres de comptabilitat, juntament amb el tresorer del Col·legi.  
j) Assumir o delegar la presidència de qualsevol comissió, ponència o grup de treball en qualsevol membre de la Junta de Govern.  
k) Qualsevol altra que li siga atribuïda per la legislació vigent i les que siguen precises per a dur a terme el normal funcionament administratiu i econòmic del Col·legi.  
  
Article 37. Vicepresident/a  
1. Serà designat/ada pel president o presidenta entre els membres de la Junta de Govern, en número d'un o dos, en atenció al nombre de col·legiats/ades que hi haja en el Col·legi.  
2. Durà a terme totes les funcions que li conferisca el president/a, i el suplirà en cas d'absència, malaltia o vacant.  
3. Si resulta vacant la Presidència, el vicepresident/a l'ocuparà fins a la celebració d'eleccions, que es convocaran en el termini màxim de sis mesos.  
  
  
  
  
Capítol cinqué  
Secretaria i Sotssecretaria  
  
Article 38. Funcions  
1. Són funcions del secretari o secretària:  
a) Redactar i dirigir els oficis de citació per a tots els actes del Col·legi, segons instruccions del president/a i amb l'antelació adequada.  
b) Redactar les actes de les sessions de l'Assemblea General i de la Junta de Govern, en què consten els assistents, i vigilar que s'incorporen en els llibres d'actes una vegada aprovades amb la signatura i el vistiplau del president/a.  
c) Portar els llibres i registres necessaris per al funcionament del Col·legi, incloent-hi el Registre general d'entrades i eixides.  
d) Rebre i donar compte al president/a de totes les sol·licituds i comunicacions es remeten al Col·legi.  
e) Expedir, amb el vistiplau del president/a, totes les certificacions que se sol·liciten pels interessats, fins i tot els documents acreditatius de la incorporació al Col·legi de Veterinaris.  
f) Organitzar i dirigir les oficines i ocupar la prefectura del personal.  
g) Tindre a càrrec seu l'arxiu i els segells del Col·legi i custodiar-ne la documentació.  
h) Portar el cens de les persones col·legiades de València, així com el registre general de societats professionals en un fitxer-registre o en suport informàtic, amb totes les dades i especificacions que exigix la normativa vigent.  
  
Article 39. Vicesecretari/ària  
1. Serà designat pel president o presidenta entre els membres de la Junta de Govern.  
2. El vicesecretari o vicesecretària realitzarà les funcions que li siguen encomanades o delegades pel secretari/ària, així com les comeses que li assignen el president/a o la Junta de Govern.  
3. Assumirà les funcions del secretari/ària en cas d'absència, malaltia o vacant d'aquest.  
4. Si resulta vacant la Secretaria, el vicesecretari/ària l'ocuparà fins a la celebració d'eleccions, que es convocaran en el termini màxim de sis mesos. El mandat del secretari o secretària electe finalitzarà quan acabe el dels membres restants de la Junta.  
  
  
Capítol sisé  
Tresoreria  
  
Article 40. Funcions  
1. Serà designat pel president o presidenta entre els membres de la Junta de Govern.  
2. Són funcions del tresorer o tresorera:  
a) Recaptar i custodiar els fons del Col·legi.  
b) Obrir i tancar comptes corrents, ingressar i retirar fons, constituir i cancel·lar depòsits per acord de la Junta de Govern, unint la seua signatura a la del president/a, o a la de qualsevol altre membre que es designe.  
c) Portar amb les formalitats adequades els llibres d'entrada i eixida de fons.  
d) Formalitzar els comptes anuals d'ingressos i despeses del Col·legi, sotmetre-les a l'aprovació dels òrgans de govern del Col·legi.  
e) Formular el pressupost anual d'ingressos i despeses del Col·legi i la liquidació corresponent, sotmetre-les successivament a l'aprovació de la Junta de Govern i de l'Assemblea General.  
f) Informar els òrgans de govern de l'estat econòmic del Col·legi quan siga requerit per a fer-ho.  
g) Les altres funcions que foren encomanades per la Junta de Govern.  
  
  
Capítol seté  
Vocals  
  
Article 41. Competències  
La Junta de Govern podrà determinar, segons el que es disposa en l'article 24 d'aquests estatuts i en funció de les necessitats del Col·legi, la creació d'àrees de gestió interna diferents per a l'exercici i el desenvolupament de les competències pròpies de l'òrgan de govern; s'establirà, en tot cas, un vocal de deontologia. Si és el cas, cadascuna d'aquests àrees d'actuació serà encomanada pel president o presidenta, a proposta de la Junta de Govern, als diferents vocals electes, amb publicitat general de la seua creació per al coneixement de tots els col·legiats/ades.  
  
  
  
Títol quart  
Règim econòmic  
  
Article 42. Autonomia de gestió  
1. El Col·legi és autònom en la gestió i l'administració dels béns propis, sense perjudici que puga contribuir al sosteniment econòmic tant del Consell Valencià de Col·legis de Veterinaris com del Consell General de Col·legis Veterinaris d'Espanya, en la manera prevista en els estatuts respectius.  
2. La Junta de Govern podrà habilitar suplements de crèdit en els supòsits següents:  
a) Pagament de tributs estatals, autonòmics o locals, quan l'augment de la despesa es derive de disposició legal o reglamentària.  
b) Pagament de personal, quan l'augment de la despesa es derive de disposició legal o estatutària.  
c) Quan siga necessari atendre altres despeses no previsibles i de compliment ineludible.  
En tot cas, aquests actuacions es posaran en coneixement de l'Assemblea General.  
  
Article 43. Confecció i liquidació de pressupostos  
1. La Junta de Govern aprovarà, durant l'últim trimestre de cada any o com a màxim dins dels dos mesos següents, el projecte de pressupostos dels seus ingressos i despeses; haurà de presentar-lo a l'aprovació de l'Assemblea General de Col·legiats.  
2. Així mateix, dins del primer semestre de cada any la Junta de Govern haurà d'aprovar el balanç i la liquidació pressupostària, tancats el 31 de desembre de l'any anterior i presentar-los a l'Assemblea General ordinària segons el pla general comptable vigent, per a la seua aprovació o rebuig.  
Prèviament, aquest balanç i la liquidació pressupostària haurà sigut exposat en el tauler d'anuncis i en la web oficial del Col·legi. A més, tota la documentació comptable estarà a la disposició de qualsevol col·legiat que ho requerisca per a ser examinada durant els quinze dies anteriors a la data de celebració de l'assemblea general de col·legiats corresponent.  
3. Es realitzarà almenys una auditoria de comptes per legislatura mitjançant una entitat externa.  
  
Article 44. Recursos  
1. Són recursos ordinaris del Col·legi els següents:  
a) Els rendiments de qualsevol naturalesa que produïsquen les activitats corporatives, els béns o els drets que integren el patrimoni del Col·legi, així com els fons depositats en els seus comptes.  
b) Les quotes tant ordinàries com extraordinàries i d'incorporació.  
  
c) Els drets que fixe la Junta de Govern per emissió de dictàmens, resolucions, informes o consultes que evacue sobre qualsevol matèria.  
  
d) Els drets que fixe la Junta de Govern per expedició de certificats i visats, així com per la prestació de qualsevol altre servei general als col·legiats.  
e) Els derivats de la venda d'impresos oficials i qualsevol altre element de certificació, garantia i identificació, així com la participació que es puga assignar pel Consell General de Col·legis Veterinaris d'Espanya i el Consell Valencià de Col·legis de Veterinaris en els impresos de caràcter oficial i qualsevol altre element de certificació, garantia i identificació.  
f) Qualssevol altres establits o que s'establisquen per la Junta de Govern i siguen aprovats per l'Assemblea General.  
2. Són recursos extraordinaris:  
a) Les subvencions o donatius que es concedisquen al Col·legi per l'Estat, comunitat autònoma o corporacions oficials, entitats o particulars.  
b) Els béns i drets de tota classe que per herència o per un altre títol passen a formar part del patrimoni.  
c) Les quantitats que per qualsevol altre concepte corresponga percebre al Col·legi quan administre, en el compliment d'algun encàrrec temporal o perpetu, fins i tot cultural o benèfic, determinats béns o rendes.  
d) Qualssevol altres que legalment procedisquen.  
  
Article 45. Quotes d'incorporació  
Quan s'inscriguen en el Col·legi, els aspirants a col·legiats hauran de satisfer una quota, igual per a tots, l'import de la qual serà aprovat per l'Assemblea General a proposta de la Junta de Govern. La quota d'inscripció o col·legiació no podrà superar en cap cas els costos associats a la tramitació de la inscripció. Si es donara de baixa de manera voluntària i justificada només es tornarà a cobrar la quota d'incorporació si hagueren transcorregut més de cinc anys des que es va causar la baixa esmentada.  
  
Article 46. Quotes ordinàries  
1. Són quotes ordinàries les que s'abonen per al sosteniment i funcionament normal del Col·legi.  
2. Les persones col·legiades, exercents o no, venen obligades a satisfer les quotes establides, l'import de les quals, per a cada cas o tipus de col·legiació, serà fixat per l'Assemblea General a proposta de la Junta de Govern.  
3. No podrà lliurar-se cap certificació a la persona col·legiada que no es trobe al corrent en les seues obligacions econòmiques col·legials.  
  
Article 47. Quotes extraordinàries  
En cas de dèbits o pagaments extraordinaris, l'Assemblea General, a proposta de la Junta de Govern, podrà establir quotes extraordinàries que seran satisfetes obligatòriament per tots els col·legiats/ades.  
  
Article 48. Recaptació i impagament de quotes  
1. Les quotes ordinàries seran recaptades pel Col·legi trimestralment.  
Les quotes extraordinàries que s'establisquen seran recaptades després de la seua aprovació per l'Assemblea General de Col·legiats.  
Així mateix, el Col·legi recaptarà els drets que li corresponguen per l'emissió de dictàmens, taxacions, reconeixements de signatures, sancions i totes les prestacions o serveis que s'establisquen a favor de les persones col·legiades.  
2. La persona col·legiada que no abone dues quotes legalment establides en els terminis corresponents rebrà del Col·legi una reclamació oportuna en què se li advertirà de l'impagament.  
3. Si no atenguera la reclamació i s'acumularen més de quatre quotes trimestrals impagades, seria novament requerit per a fer-lo efectiu en un termini de quinze dies, transcorreguts els quals es generaran els interessos legals corresponents mentre no satisfaça la seua obligació. Es podrà recarregar un vint per cent de la quantitat deguda.  
4. Si una vegada transcorregut el termini anterior persistira la situació d'impagament, amb independència del recàrrec i de la reclamació de les quantitats degudes, quedaria suspés/a en el gaudi dels drets col·legials mentre no faça efectiu el pagament de les seues obligacions. La suspensió s'alçarà automàticament en el moment en què complisca amb els seus dèbits col·legials.  
  
Article 49. Honoraris professionals  
1. El Col·legi no podrà establir barems orientatius ni qualsevol altra recomanació, directriu, norma o regla sobre honoraris professionals.  
  
El Col·legi, segons establix la Llei 15/2007, de 3 de juliol, de defensa de la competència, vetlarà perquè no es produïsquen acords, decisions, recomanacions o pràctiques consistents en la fixació, de manera directa o indirecta, de preus o unes altres condicions comercials o de serveis que puguen impedir, restringir o falsejar la competència.  
2. El Col·legi podrà elaborar criteris orientatius als efectes exclusius de la taxació del servei prestat pels col·legiats/ades en peticions judicials, jura de comptes i, si és el cas, assistència jurídica gratuïta.  
  
3. El Col·legi podrà establir un servei de cobrament d'honoraris professionals, d'acord amb la legislació vigent, que tindrà caràcter voluntari per a les persones col·legiades. Reglamentàriament, es determinaran les condicions de la prestació.  
  
  
Títol cinqué  
Règim jurídic  
  
Article 50. Eficàcia dels actes  
1. El règim jurídic dels actes del Col·legi que estiguen subjectes al dret administratiu es regirà pel que es disposa en la legislació sobre col·legis professionals i sobre règim jurídic de les administracions públiques.  
2. Els acords de l'Assemblea General, de la Junta de Govern i les decisions del president/a i altres membres de la Junta de Govern es presumiran vàlids i produiran efectes des de la data en què es dicten, llevat que en aquests es dispose una altra cosa.  
L'eficàcia d'aquests acords es demorarà quan així ho exigisca el contingut o quan estiga supeditada a la notificació, la publicació o l'aprovació superior, d'acord amb el que es disposa en la Llei 39/2015, d'1 d'octubre, del procediment administratiu comú de les administracions públiques.  
3. Els acords als quals es referix el punt anterior podran ser recorreguts mitjançant recurs d'alçada, en el termini d'un mes, davant del Consell Valencià de Col·legis de Veterinaris.  
  
Article 51. Notificació dels acords  
Tots els acords de la Junta de Govern i de l'Assemblea General que afecten drets o interessos individuals o col·lectius seran notificats als interessats/ades.  
La notificació d'acords es realitzarà en el domicili professional o en l'adreça de correu electrònic que s'haja comunicat al Col·legi, d'acord amb el que es disposa en la legislació sobre procediment administratiu.  
  
Article 52. Nul·litat i anul·labilitat  
1. Els actes emanats dels òrgans de govern del Col·legi estaran sotmesos amb vista a la seua nul·litat o anul·labilitat a la normativa vigent en matèria de procediment administratiu.  
2. En tot cas, són nuls de ple dret els actes dels òrgans col·legials en què es donen algun dels supòsits següents:  
a) Els que lesionen els drets i llibertats susceptibles d'empara constitucional.  
b) Els dictats per un òrgan manifestament incompetent per raó de la matèria o el territori.  
c) Els que tinguen un contingut impossible.  
d) Els que siguen constitutius d'infracció penal o es dicten a conseqüència d'aquesta.  
e) Els dictats prescindint totalment i absolutament del procediment legalment establit o de les normes que contenen les regles essencials per a la formació de la voluntat dels òrgans col·legiats.  
f) Els actes expressos o presumptes contraris a l'ordenament jurídic pels quals s'adquirisquen facultats o drets quan es manque dels requisits essencials per a la seua adquisició.  
g) Els acords, les decisions i les recomanacions que infringisquen el que es disposa en la Llei 15/2007, de 3 de juliol, de defensa de la competència.  
h) Qualsevol altre que s'establisca expressament en una disposició amb rang de llei.  
3. Seran anul·lables els actes dels òrgans col·legials que incórreguen en qualsevol infracció de l'ordenament jurídic, fins i tot la desviació de poder.  
4. La Junta de Govern deurà, en tot cas, formular recurs contra els actes nuls de ple dret, adoptats per l'Assemblea General de Col·legiats, i sol·licitar com a mesura cautelar la suspensió d'aquests.  
  
Article 53. Règim de recursos  
1. Contra els actes i els acords dels òrgans de govern del Col·legi i els actes de tràmit, si aquests últims decidixen directament o indirectament el fons de l'assumpte, determinen la impossibilitat de continuar el procediment, produïxen indefensió o perjudici irreparable a drets i interessos legítims, podrà interposar-se recurs d'alçada davant del Consell Valencià de Col·legis de Veterinaris en la forma i terminis establits en la normativa vigent en matèria de procediment administratiu.  
2. La resolució del recurs d'alçada esgota la via administrativa i pot ser impugnada davant de la jurisdicció contenciosa administrativa, d'acord amb el que es disposa en la llei reguladora d'aquesta jurisdicció.  
  
  
Títol sisé  
Servei d'atenció a les persones col·legiades i als consumidors i usuaris/àries  
  
Article 54. Servei d'atenció a les persones col·legiades i als consumidors/es o usuaris/àries  
1. El Col·legi haurà d'atendre les queixes o reclamacions presentades per les persones col·legiades.  
2. Així mateix, el Col·legi disposarà d'un servei d'atenció als consumidors/es o usuaris/àries, que necessàriament tramitarà i resoldrà totes les queixes i reclamacions referides a l'activitat col·legial o de les persones col·legiades es presenten, per qualsevol consumidor/a o usuari/ària que contracte els serveis professionals dels seus col·legiats/ades, així com per associacions i organitzacions de consumidors/es i usuaris/àries en la seua representació o en defensa dels seus interessos.  
3. El Col·legi, per mitjà d'aquest servei d'atenció als consumidors/es o usuaris/àries, resoldrà sobre la queixa o la reclamació segons siga procedent, amb informació sobre el sistema extrajudicial de resolució de conflictes o remetent l'expedient als òrgans col·legials competents per a sancionar, bé arxivant o adoptant qualsevol altra decisió conforme a dret.  
4. La regulació d'aquest servei haurà de preveure la presentació de queixes i reclamacions per via electrònica.  
5. Les reclamacions rebudes en el Col·legi i la tramitació d'aquests hauran d'adequar-se a la Llei 39/2015, d'1 d'octubre, del procediment administratiu comú de les administracions públiques o la que resulte aplicable legalment.  
  
  
Títol seté  
Finestreta única  
  
Article 55. Finestreta única  
1. El Col·legi, segons el que es disposa en la legislació vigent sobre col·legis professionals, disposarà d'una pàgina web perquè els professionals, per mitjà d'una finestreta única, puguen realitzar tots els tràmits necessaris per a la col·legiació, el seu exercici i baixa en el Col·legi, mitjançant un únic punt, per via electrònica.  
Concretament, el Col·legi farà el que calga perquè, amb aquesta finestreta única, els professionals puguen de manera gratuïta:  
a) Obtindre tota la informació i els formularis necessaris per a accedir a l'activitat professional i l'exercici d'aquesta.  
b) Presentar tota la documentació i les sol·licituds necessàries, incloent-hi la col·legiació, sense perjudici de la documentació original que haja de ser requerida per a verificar-ne la validesa.  
c) Conéixer l'estat de tramitació dels procediments en els quals tinga consideració d'interessat i rebre la notificació corresponent dels actes de tràmit preceptius i la resolució d'aquests pel Col·legi, incloent-hi la notificació dels expedients disciplinaris si no és possible per altres mitjans.  
d) Convocar els col·legiats/ades a les assemblees generals ordinàries i extraordinàries i posar en el seu coneixement l'activitat pública i privada del Col·legi.  
2. Mitjançant la finestreta única esmentada, per millorar la defensa dels drets dels consumidors/es i usuaris/àries, l'organització col·legial oferirà la informació següent, que haurà de ser clara, inequívoca i gratuïta:  
a) L'accés al Registre de col·legiats/des, que estarà permanentment actualitzat i en el qual constaran, almenys, les dades següents: noms i cognoms dels professionals col·legiats, número de col·legiació, títols oficials dels quals estiguen en possessió, domicili professional, situació d'habilitació professional i els establits per la normativa vigent.  
  
b) L'accés al registre de societats professionals, que tindrà el contingut descrit en la Llei 2/2007, de 15 de març, de societats professionals.  
c) Les vies de reclamació i els recursos que podran interposar-se en cas de conflicte entre el consumidor/a i usuari/ària i un/a col·legiat/ada o el Col·legi.  
d) Les dades de les associacions o les organitzacions de consumidors/es i usuaris/àries a les quals els destinataris dels serveis professionals poden dirigir-se per a obtindre assistència.  
e) El contingut del codi deontològic.  
3. El Col·legi adoptarà les mesures necessàries per al compliment del que es preveu en aquest article i incorporarà per a fer-ho les tecnologies necessàries; crearà i mantindrà les plataformes tecnològiques que garantisquen la interoperabilitat entre els diferents sistemes i l'accessibilitat de les persones amb discapacitat. Per a fer-ho, el Col·legi podrà posar en marxa els mecanismes de coordinació i col·laboració necessaris, fins i tot amb els col·legis d'altres professions.  
4. El Col·legi facilitarà al Consell Valencià de Col·legis de Veterinaris i al Consell General de Col·legis Oficials Veterinaris d'Espanya la informació que correspon a les altes, les baixes i qualssevol altres modificacions que afecten els registres de col·legiats i de societats professionals, perquè en prenguen coneixement i anotació en els registres centrals de col·legiats i de societats professionals d'aquests.  
  
  
Títol huité  
Memòria anual  
  
Article 56. Memòria anual  
1. El Col·legi està subjecte al principi de transparència en la seua gestió. Per a fer-ho, haurà d'elaborar una memòria anual que continga, almenys, la informació següent:  
a) Informe anual de gestió econòmica, incloent-hi les despeses de personal prou desglossades, així com les despeses de representació assignades als òrgans col·legials.  
b) Import de les quotes aplicables a conceptes i serveis de tota mena, així com les normes per al seu càlcul i aplicació.  
c) Informació agregada i estadística relativa als procediments sancionadors conclosos, amb indicació de la infracció a la qual es referixen, de la seua tramitació i de la sanció imposada, si és el cas; en tot cas, d'acord amb la legislació en matèria de protecció de dades de caràcter personal.  
d) Informació agregada i estadística relativa a queixes i reclamacions presentades pels consumidors o usuaris, de la seua tramitació i, si és el cas, dels motius d'estimació o desestimació de la queixa o reclamació, d'acord, en tot cas, amb la legislació en matèria de protecció de dades de caràcter personal.  
e) Els canvis en el contingut del codi deontològic i la via per a l'accés al seu contingut íntegre.  
f) Les situacions de conflictes d'interessos en què es troben els membres dels òrgans de govern.  
g) Informació agregada i estadística sobre l'activitat de visat i, en particular, les causes de denegació de visat.  
2. La memòria anual haurà de fer-se pública mitjançant la pàgina web.  
  
  
Títol nové  
Règim disciplinari  
  
Capítol primer  
Disposicions generals  
  
Article 57. Responsabilitat disciplinària  
1. Les persones col·legiades que infringisquen els seus deures professionals seran sancionades disciplinàriament, amb independència de qualsevol altra responsabilitat civil, penal o administrativa en què hagen pogut incórrer.  
Les persones que ocupen càrrecs directius en el Col·legi seran igualment susceptibles de ser sancionades disciplinàriament.  
2. L'exercici de l'activitat professional per mitjà d'una societat professional no serà obstacle, en cap cas, per a l'aplicació efectiva als col·legiats/ades, siguen socis/es professionals o no, del règim disciplinari previst en aquest títol.  
3. Les societats professionals estan subjectes igualment a responsabilitat disciplinària i incorreran en aquesta en els supòsits i circumstàncies establits en la llei i en aquests estatuts. La responsabilitat disciplinària de la societat professional s'entendrà sense perjudici de la responsabilitat disciplinària que corresponga al professional actuant, siga o no soci d'aquesta.  
  
Article 58. Règim disciplinari i potestat disciplinària  
1. No podran imposar-se sancions disciplinàries més que en virtut d'un expedient instruït a aquest efecte i amb audiència prèvia de l'interessat/ada.  
2. L'exercici de la potestat sancionadora respecte dels col·legiats/ades correspon a la Junta de Govern del Col·legi.  
3. L'exercici de la potestat sancionadora respecte dels membres de la Junta de Govern del Col·legi correspondrà al Consell Valencià de Col·legis de Veterinaris, d'acord amb les previsions contingudes en els estatuts.  
4. Els acords sancionadors seran executius. No obstant això, en el cas que aquesta execució poguera causar perjudicis de reparació impossible o difícil, l'òrgan sancionador podrà acordar, d'ofici o a instància de part, la suspensió de l'execució de l'acte recorregut.  
5. El Col·legi portarà un registre de sancions d'àmbit provincial en què es recolliran totes les que s'imposen per aquesta corporació, tant als col·legiats/ades persones físiques, com a les societats professionals. Aquests sancions, a més, s'anotaran en l'expedient personal del col·legiat/ada sancionat/ada i, si és el cas, en el full obert a la societat professional en el Registre de societats professionals.  
6. Les sancions imposades pel Col·legi faran efecte en tot el territori espanyol.  
  
Article 59. Extinció de la responsabilitat disciplinària  
La responsabilitat disciplinària s'extingix pel compliment de la sanció, la prescripció de les infraccions o de les sancions i per mort.  
  
  
Article 60. Rehabilitació  
1. Les persones sancionades quedaran automàticament rehabilitades des de l'endemà del dia que s'extingisca la responsabilitat disciplinària; no obstant això, la cancel·lació en el seu expedient personal es produirà al cap d'un any en cas de sanció per infracció lleu, al cap de dos anys en cas de sanció per infracció greu i al cap de quatre anys en cas de sanció per infracció molt greu.  
2. En els casos d'expulsió, la Junta de Govern del Col·legi, transcorreguts almenys quatre anys des de la fermesa de la sanció, podrà acordar la rehabilitació de l'expulsat, per a la qual cosa haurà d'incoar l'expedient oportú a petició d'aquest. La Junta de Govern, una vegada oït el Consell Valencià de Col·legis de Veterinaris i el Consell General, decidirà sobre la rehabilitació en atenció a les circumstàncies de fet concurrents en el sol·licitant.  
3. En els casos d'exclusió definitiva del Registre de societats professionals, la Junta de Govern podrà acordar la inclusió de la societat sancionada de nou en el Registre col·legial amb l'expedient oportú previ a petició de la societat i transcorreguts, almenys, quatre anys des de la fermesa de la resolució, en atenció a les circumstàncies de fet concurrents en el sol·licitant.  
  
Article 61. Comunicació de sancions  
El Col·legi donarà compte immediat al Consell Valencià de Col·legis de Veterinaris i al Consell General de Col·legis Oficials Veterinaris d'Espanya de totes les sancions imposades en virtut d'expedients disciplinaris per infraccions greus o molt greus que impliquen inhabilitació, suspensió per a l'exercici o expulsió del col·legi.  
  
  
Capítol segon  
Infraccions i sancions  
  
Article 62. Infraccions  
Les infraccions comeses per les persones col·legiades i per les societats professionals que puguen portar aparellada sanció disciplinària es classifiquen en lleus, greus i molt greus.  
1. Són infraccions lleus susceptibles de ser comeses pels veterinaris/àries col·legiats/ades i per les societats professionals:  
a) La falta de diligència en el compliment de les normes estatutàries o reglamentàries.  
b) No comunicar al col·legi en el termini de dos mesos el canvi de domicili professional per a la seua anotació en l'expedient personal.  
c) La renúncia al càrrec de membre de la Junta Electoral o l'incompliment injustificat de les obligacions derivades d'aquest càrrec.  
d) L'ompliment incorrecte de documents oficials.  
e) L'impagament de quatre quotes trimestrals.  
f) Qualsevol vulneració d'una altra norma estatutària o reglamentària que regule l'activitat professional veterinària, sempre que no constituïsca infracció greu o molt greu de les previstes en els apartats següents d'aquest article.  
2. Són infraccions greus susceptibles de ser comeses pels veterinaris/àries col·legiats/ades:  
a) L'incompliment dels deures professionals i de les prohibicions establides en els Estatuts Generals de l'Organització Col·legial Veterinària Espanyola i en aquests estatuts, així com en la normativa deontològica vigent, quan causen perjudici a les persones que hagen sol·licitat o concertat els serveis professionals o que incórreguen en competència deslleial.  
b) L'incompliment dels acords emanats dels òrgans rectors del Col·legi, del Consell Valencià de Col·legis de Veterinaris i del Consell General.  
c) No denunciar a les autoritats competents i al Col·legi les infraccions manifestes de les quals tinguen coneixement, comeses pels col·legiats/ades en relació amb les obligacions administratives o col·legials.  
  
d) La competència deslleial i les accions de propaganda contràries a la deontologia professional, a la Llei de competència deslleial i a la Llei general de publicitat, així com qualsevol altre acte que puga suposar un benefici il·lícit sempre que hi haja un pronunciament judicial ferm.  
  
e) L'ofensa o desconsideració greu a la dignitat d'altres veterinaris/àries, a la dels membres dels òrgans de govern del Col·legi i el personal d'aquest, així com a la dels professionals que presten servei en les institucions amb les quals es relacione a conseqüència del seu exercici professional.  
f) L'incompliment del deure d'assegurament de la responsabilitat civil en què puga incórrer a conseqüència de l'exercici professional.  
  
g) Els actes il·lícits que impedisquen o alteren el funcionament normal del Col·legi, del Consell Valencià de Col·legis de Veterinaris i del Consell General de Col·legis Veterinaris d'Espanya.  
h) L'exercici de la professió en situació d'embriaguesa o sota l'efecte de drogues tòxiques o estupefaents.  
i) Prestar el seu nom perquè figure com a director/a facultatiu/iva o assessor/a de clínica veterinària, que no dirigisca i atenga, assessore personalment i directament, o que no s'ajuste a les lleis vigents i a aquests estatuts, normes deontològiques i reglaments de l'exercici de l'activitat.  
  
j) L'ús de documents no editats ni autoritzats per l'Organització Col·legial Veterinària, quan aquests estiguen regulats per la normativa aplicable.  
k) El falsejament de documents oficials.  
l) L'ompliment incorrecte de documents oficials, quan cause perjudici a les persones que hagen sol·licitat o concertat els serveis professionals o a altres col·legiats en l'acompliment de les seues funcions.  
  
m) La comissió de tres infraccions lleus en el termini de dos anys.  
n) La falta de comunicació al Col·legi de la constitució d'una societat professional o de les modificacions posteriors de socis/es, administradors/es o del contracte social.  
ny) L'incompliment de les previsions legals en relació amb els requisits de capital, composició d'òrgans d'administració i representació de les societats professionals, siga mitjançant acords públics o privats, o per actuacions concertades entre els socis.  
o) L'impagament de les multes imposades per infracció col·legial.  
  
p) No respectar els drets dels propietaris/àries dels animals atesos.  
q) Acceptar remuneracions o beneficis de laboratoris de medicaments o fabricants i marques relacionades amb l'exercici de la professió.  
  
r) L'incompliment de les normatives reguladores d'activitats professionals que s'exercixen en virtut de convenis o contractes subscrits entre el Col·legi i qualsevol administració pública, o en virtut de funcions delegades o encomanades per l'Administració o per qualsevol disposició legal als col·legis, als consells autonòmics o al Consell General de Col·legis Veterinaris d'Espanya.  
3. Són infraccions greus susceptibles de ser comeses per les societats professionals les tipificades en l'apartat 2 d'aquest article, excepte les previstes en les lletres e, h, i i j.  
4. Són infraccions molt greus susceptibles de ser comeses pels veterinaris/àries col·legiats/ades:  
a) El falsejament de la documentació professional i l'ocultació o simulació de dades que el Col·legi haja de conéixer per a exercitar les funcions de control professional.  
b) La vulneració del secret professional.  
c) L'exercici de la professió quan està inhabilitat/ada o incorregut/uda en causa d'incompatibilitat o prohibició.  
d) La comissió de delictes dolosos en qualsevol grau de participació, a conseqüència de l'exercici professional, amb pronunciament judicial previ ferm.  
e) L'incompliment dels deures professionals quan resulte perjudici greu per als qui sol·liciten o concerten l'actuació professional. Particularment, quan aquest incompliment tinga com a conseqüència el perjudici greu dels drets dels consumidors/es i usuaris/àries contractants dels serveis o destinataris del seu exercici professional.  
  
f) La comissió de dues infraccions greus en el termini de dos anys.  
g) L'encobriment de l'intrusisme professional i la col·laboració amb qui exercisca o intente exercir la professió veterinària sense tindre títol suficient o no reunisca les aptituds legalment exigides per a fer-ho, així com l'encobriment d'actuacions professionals que vulneren les normes deontològiques de la professió veterinària, que causen perjudici a les persones que hagen sol·licitat o concertat els serveis professionals o que incórreguen en competència deslleial.  
5. Són infraccions molt greus susceptibles de ser comeses per les societats professionals les tipificades en l'apartat 4 d'aquest article, excepte la prevista en la lletra b.  
6. Seran qualificades de molt greus les infraccions greus previstes en els apartats 2 i 3 d'aquest article quan concórrega alguna d'aquests circumstàncies: intencionalitat manifesta; negligència professional inexcusable; mal o perjudici greu als interessos dels consumidors/es i usuaris/àries; obtenció de lucre il·legítim gràcies a l'actuació il·lícita; haver sigut sancionat/ada anteriorment per resolució col·legial ferma no cancel·lada.  
  
Article 63. Sancions  
1. Per raó de les infraccions previstes en l'article anterior podran imposar-se les sancions següents:  
a) Als veterinaris/àries col·legiats/ades:  
1a. Prevenció per ofici.  
2a. Multa pecuniària equivalent a l'import d'entre deu i quaranta quotes ordinàries trimestrals.  
3a. Multa pecuniària equivalent a l'import d'entre quaranta-una i cent vint quotes ordinàries trimestrals.  
4a. Suspensió en l'exercici professional d'entre un mes i un dia i un any.  
5é. Multa pecuniària equivalent a l'import d'entre cent vint-i-una i cent setanta-cinc quotes ordinàries trimestrals.  
6a. Suspensió en l'exercici professional entre un any i un dia i tres anys.  
7a. Expulsió del Col·legi, que comporta la inhabilitació per a qualsevol altra col·legiació.  
8a. Exclusió de les propostes efectuades a l'administració competent per part dels col·legis, consells autonòmics i del Consell General, en relació amb actuacions derivades de funcions delegades o encomanades per l'Administració o per qualsevol disposició legal a aquests corporacions, com ara espectacles taurins, campanyes de vacunació o identificació d'animals, d'acord amb el que es preveu en l'article 62.2.r d'aquests estatuts per temps no inferior d'un mes i un dia a un any, o per temps d'un any i un dia a tres anys.  
b) A les societats professionals:  
1a. Prevenció per ofici dirigit als seus administradors.  
2a. Multa per import d'entre el 0,5 i el 3 % de la xifra neta de negoci en l'exercici immediatament anterior al de la comissió de la infracció.  
  
3a. Baixa temporal en el Registre de societats professionals per un termini entre un mes i un dia i un any. En tot cas, la baixa comportarà la suspensió en l'exercici professional de la societat pel temps que dure la baixa.  
4a. Baixa temporal en el Registre de societats professionals per un termini entre 1 any i 1 dia i 3 anys.  
5é. Exclusió definitiva del Registre de societats professionals; a partir d'aquest moment la societat no podrà exercir l'activitat professional veterinària.  
2. Les sancions 4a, 6a i 7a de l'apartat 1.a d'aquest article impliquen la suspensió accessòria de l'exercici del dret de sufragi actiu i passiu en les eleccions a la Junta de Govern del Col·legi pel temps de la seua duració.  
3. Tant en el cas de sanció d'expulsió de veterinaris/àries col·legiats/ades com en el d'exclusió definitiva de societats professionals dels registres respectius, serà necessari el vot favorable almenys de les dues terceres parts dels membres integrants de la Junta de Govern del Col·legi.  
4. Les sancions de suspensió d'exercici professional i expulsió dels veterinaris/àries col·legiats/ades i les conductes que puguen afectar la salut pública seran comunicades a les autoritats sanitàries i governamentals.  
5. Les sancions que s'imposen a les societats professionals consistents en la baixa temporal o en l'exclusió definitiva del Registre de societats professionals seran comunicades al Ministeri de Justícia, al registre mercantil en el qual la societat sancionada estiguera inscrita i a la conselleria competent en matèria de col·legis professionals.  
6. Als veterinaris col·legiats, per la comissió d'infraccions lleus se'ls imputaran les sancions 1a i 2a previstes en l'apartat 1.a d'aquest article; per la comissió d'infraccions greus podran imposar-se les sancions 3a, 4a i la sanció prevista en el subapartat 8é, si la sanció comprén el període d'un mes i un dia fins a un any. Per la comissió d'infraccions molt greus s'imposaran les sancions 5a, 6a, 7a i la sanció prevista en el subapartat 8é, si la sanció comprén el període d'un any i un dia a tres anys.  
7. A les societats professionals, per la comissió d'infraccions lleus es podrà imputar la sanció 1a prevista en l'apartat 1.b d'aquest article; per la comissió d'infraccions greus podran imposar-se les sancions 2a i 3a, i per la comissió d'infraccions molt greus s'imposaran les sancions previstes en els subapartats 4t i 5é de l'apartat 1.b.  
  
  
Article 64. Prescripció de les infraccions  
1. Les infraccions, tant de veterinaris/àries col·legiats/ades com de societats professionals prescriuen:  
a) Les lleus: al cap de sis mesos.  
b) Les greus: al cap de dos anys.  
c) Les molt greus: al cap de tres anys.  
2. El termini de prescripció començarà a comptar des de la data de la comissió de la infracció.  
3. La prescripció s'interromprà per la iniciació del procediment disciplinari amb el coneixement de l'interessat/ada, i es reprendrà el termini de prescripció si aquest procediment estiguera paralitzat durant més de sis mesos per causes no imputables al presumpte/a infractor/a.  
  
  
Article 65. Prescripció de les sancions  
1. Les sancions, tant de veterinaris/àries col·legiats/ades com de societats professionals prescriuen:  
a) Les lleus: al cap d'un any.  
b) Les greus: al cap de dos anys.  
c) Les molt greus: al cap de tres anys.  
2. Els terminis de prescripció de les sancions començaran a comptar des de l'endemà del dia que adquirisca fermesa la resolució per la qual se li imposa.  
3. Interromprà la prescripció la iniciació, amb coneixement de l'interessat/ada, del procediment d'execució, i es reprendrà el termini de prescripció si aquest procediment estiguera paralitzat durant més d'un mes per causes no imputables a l'infractor.  
  
  
Capítol tercer  
Procediment disciplinari  
  
Article 66. Iniciació  
1. El procediment disciplinari s'iniciarà sempre d'ofici per la Junta de Govern, bé per iniciativa pròpia, a conseqüència de petició raonada d'un altre òrgan o per denúncia d'un veterinari/ària col·legiat/ada o per un/a tercer/a amb interés legítim.  
Els terminis del procediment disciplinari que s'assenyalen per dies s'entendran hàbils i el còmput començarà a partir de l'endemà de la notificació de l'acte.  
2. La Junta de Govern, davant d'una infracció suposada, remetrà l'expedient a la Comissió Deontològica, que decidirà, de mode raonat i a la vista dels antecedents disponibles, proposar a la Junta de Govern l'arxivament de les actuacions o incoar el procediment, i designarà des d'eixe moment un instructor/a entre els membres de la Comissió Deontològica.  
3. Són causes d'abstenció i recusació les previstes en la legislació administrativa vigent.  
A l'efecte de l'exercici del dret de recusació, el nomenament de l'instructor/a haurà de notificar-se a l'expedientat/ada juntament amb la incoació del procediment. L'expedientat/ada podrà promoure la recusació de l'instructor/a de l'expedient disciplinari en el termini de huit dies des de la recepció de l'acord d'incoació.  
  
Article 67. Instrucció  
1. Després de realitzar les diligències indagatòries que estime oportunes, l'instructor/a proposarà el sobreseïment de l'expedient si no trobara cap indici de la comissió d'alguna infracció disciplinària; en cas contrari, formularà plec de càrrecs.  
2. El plec de càrrecs ha de contindre almenys:  
a) Identitat del presumpte/a responsable.  
b) Relació detallada dels fets professionals que es presumixen il·lícits.  
c) La qualificació que aquests conductes pogueren meréixer.  
d) Sancions que li pogueren correspondre.  
e) Identitat de l'òrgan competent per a imposar la sanció.  
f) Mesures de caràcter provisional que s'hagen acordat o pogueren acordar-se per la Junta de Govern durant la tramitació de l'expedient.  
  
3. El plec de càrrecs serà notificat a l'inculpat/ada.  
  
Article 68. Al·legacions  
Una vegada notificat el plec de càrrecs, es concedirà a l'expedientat/ada un termini de quinze dies perquè formule totes les al·legacions que estime pertinents per a la seua defensa en el plec de descàrrecs oportú. Acompanyarà amb aquest escrit qualsevol prova documental que pretenga valdre's i proposarà la prova restant que estime convenient per a la seua defensa.  
  
Article 69. Prova  
1. Des de l'entrada i registre del plec de descàrrecs disposarà l'instructor/a del mateix termini de quinze dies per a acordar les proves proposades i les que estime necessàries practicar per a la resolució del procediment.  
2. L'instructor del procediment només podrà rebutjar les proves proposades pels interessats quan siguen manifestament improcedents o innecessàries, mitjançant resolució motivada.  
3. El període de prova no serà superior a trenta dies.  
4. La pràctica i la valoració de la prova s'efectuarà d'acord amb el que es disposa en la legislació vigent, amb constància escrita en l'expedient.  
  
Article 70. Proposta de resolució  
Una vegada finalitzat el període probatori, l'instructor/a formularà proposta de resolució en la qual es proposarà que no hi ha cap il·lícit i l'absència de responsabilitat; en cas contrari, quan s'estime que s'ha comés infracció, hauran de fixar-se de manera motivada els fets que es consideren provats, la qualificació jurídica exacta, es determinarà la infracció que es puga constituir, la persona o entitat que resulte responsable i la sanció que es proposa, la valoració de les proves practicades, especialment les que constituïsquen els fonaments bàsics de la decisió, així com les mesures provisionals que, si és el cas, s'hagen adoptat.  
  
  
Article 71. Tràmit d'audiència  
La proposta de resolució serà notificada a l'expedientat/ada i se li concedirà un nou termini de quinze dies per a formular les al·legacions i les justificacions que estime convenients al seu dret.  
Una vegada omplit el tràmit d'audiència, s'elevarà a la Junta de Govern la proposta de resolució, juntament amb tots els documents, les al·legacions i les informacions que hi haja en l'expedient.  
  
Article 72. Resolució  
1. El termini per a resoldre el procediment disciplinari serà de sis mesos i es computarà des de l'adopció de l'acord d'incoació fins a la notificació de la resolució que pose fi al procediment. Aquest termini podria modificar-se si la normativa administrativa vigent ho permet.  
2. La Junta de Govern dictarà resolució motivada per a resoldre totes les qüestions que hagen sigut objecte de l'expedient. No es podran acceptar fets diferents dels que van quedar fixats en la fase d'instrucció del procediment, amb independència de la seua qualificació. No obstant això, quan l'òrgan competent per a resoldre considere que la infracció o la sanció tenen més gravetat que la que es determina en la proposta de resolució, es notificarà l'inculpat perquè aporte totes les al·legacions que estime convenients en el termini de quinze dies.  
La resolució es notificarà als interessats/ades i serà executiva quan s'hagen esgotat els recursos corporatius d'acord amb la Llei 2/1974, de 13 de febrer, sobre col·legis professionals.  
La notificació haurà de ser cursada dins del termini de deu dies a partir de la data en què la resolució haja sigut dictada segons la Llei 39/2015, d'1 d'octubre, del procediment administratiu comú de les administracions públiques.  
  
Article 73. Recursos  
1. Contra la resolució de la Junta de Govern que pose fi al procediment disciplinari, el veterinari/ària col·legiat/ada o, si és el cas, la societat professional, en el termini d'un mes comptat des de l'endemà de la notificació, podrà interposar recurs d'alçada en el Consell Valencià de Col·legis de Veterinaris. Una vegada transcorregut aquest termini sense que s'haja interposat el recurs, la resolució expressa serà ferma amb caràcter general.  
2. El recurs serà presentat davant de la Junta de Govern. Una vegada interposat, la Junta de Govern, dins dels deu dies següents a la presentació, l'elevarà al Consell Valencià de Col·legis de Veterinaris, amb l'informe i la còpia completa de l'expedient.  
3. La resolució que recaiga en el recurs d'alçada serà recurrible davant de la jurisdicció contenciosa administrativa.  
4. La interposició del recurs d'alçada dins del termini establit suspendrà l'execució de l'acord recorregut. La suspensió s'alçarà quan es resolga el recurs.  
  
Article 74. Procediment simplificat  
Per a l'exercici de la potestat disciplinària en el cas que la Junta de Govern, amb informe previ de la Comissió Deontològica, considere que hi ha elements de judici suficients per a qualificar la infracció com a lleu.  
  
Article 75. Tramitació del procediment simplificat  
1. La iniciació del procediment simplificat es produirà, segons el que es disposa en l'article 66, per acord de la Junta de Govern en el qual s'especificarà el caràcter simplificat del procediment, i es comunicarà a l'instructor/a i simultàniament als interessats/ades. Aquest procediment simplificat en matèria disciplinària s'aplicarà a les infraccions lleus i l'acord d'incoació haurà d'incloure el nomenament de l'instructor/a de l'expedient.  
2. En el termini de deu dies a partir de la comunicació i notificació de l'acord d'iniciació, l'instructor/a i els interessats/ades efectuaran, respectivament, l'aportació de totes les al·legacions, els documents o les informacions que estimen convenients i, si és el cas, la proposició i pràctica de la prova.  
3. Una vegada transcorregut aquest termini, l'instructor/a formularà proposta de resolució d'acord amb el que es disposa en l'article 70.  
No obstant això, si l'instructor aprecia que els fets poden ser constitutius d'infracció greu o molt greu, acordarà que continue tramitant-se el procediment general segons el que es disposa en l'article 68 i següents, i que es notifique als interessats/ades.  
4. Una vegada formulada la proposta de resolució, el procediment s'elevarà a la Junta de Govern, que en el termini màxim d'un mes dictarà resolució en la forma i amb els efectes previstos en l'article 72.  
5. El procediment simplificat haurà de resoldre's en el termini màxim de tres mesos, que es computarà des de l'adopció de l'acord d'incoació fins a la notificació de la resolució que pose fi al procediment. Aquest termini podria modificar-se si la normativa administrativa vigent ho permet.  
  
  
Títol desé  
Fusió, segregació i dissolució  
  
Article 76. Fusió, segregació i dissolució  
1. En els supòsits de fusió, segregació o dissolució del Col·legi, es tindrà en compte el que es disposa en la Llei 6/1997, de 4 de desembre, de consells i col·legis professionals de la Comunitat Valenciana.  
2. En tot cas, amb independència de l'obligació que es complisquen tots els tràmits i els requisits legalment establits, els acords de fusió i segregació seran adoptats en l'Assemblea General Extraordinària de Col·legiats, convocada a aquest efecte per la Junta de Govern o a sol·licitud almenys de la meitat del cens col·legial. La validesa de l'acord requerirà el vot favorable de dos terços dels col·legiats/ades censats/ades. Les reunions de l'Assemblea General Extraordinària se celebraran, amb caràcter preferent i sempre que fora possible, de manera presencial.  
3. Es podrà recordar per l'Assemblea General Extraordinària de Col·legiats, a proposta de la Junta de Govern i amb el vot favorable almenys de quatre cinquenes parts dels col·legiats censats, la dissolució del col·legi; es determinarà en aquest acord la destinació del seu patrimoni i el nomenament d'una comissió liquidadora.  
  
  
Títol onzé  
Modificació dels estatuts  
  
Article 77. Modificació dels estatuts  
1. La reforma d'aquests estatuts serà promoguda d'ofici per la Junta de Govern o a instàncies d'un quinze per cent dels col·legiats/ades.  
  
2. L'acord aprovatori de la modificació dels estatuts haurà d'adoptar-se en l'Assemblea General Extraordinària convocada a aquest efecte. Les reunions de l'Assemblea General Extraordinària se celebraran, amb caràcter preferent i sempre que fora possible, de manera presencial.  
3. L'assemblea quedarà vàlidament constituïda en primera convocatòria quan concórreguen la meitat més un dels col·legiats/ades amb dret a vot i en segona convocatòria amb el nombre d'assistents que siga. Els acords es prendran en la primera convocatòria amb el vot favorable de la meitat més un dels col·legiats/ades assistents i en segona convocatòria amb la majoria de dos terços dels assistents de manera presencial.  
  
  
  
Títol dotzé  
Honors i distincions  
  
Article 78. Competència  
El Col·legi, a proposta dels òrgans de govern, podrà atorgar distincions i honors de diferent categoria segons els mèrits aconseguits en l'ordre corporatiu i professional per les persones que siguen creditors d'aquests i d'acord amb les previsions contingudes en aquests estatuts.  
  
  
Article 79. Recompenses   
1. Les recompenses que el Col·legi pot concedir seran de dues classes: honorífiques i de caràcter economicocientífic.  
2. Les honorífiques podran ser:  
a) Felicitacions i mencions.  
b) Col·legiat/ada d'honor.  
c) President o presidenta d'honor.  
d) Medalla d'or.  
3. Les de caràcter economiccientífic podran ser, entre altres:  
a) Beques i subvencions per a estudis.  
b) Borses d'estudis per a la formació especialitzada.  
c) Premis a treballs de recerca.  
d) Publicació, a càrrec del Col·legi, dels treballs de destacat valor científic que la Junta de Govern acorde editar.  
4. Totes aquests recompenses es concediran amb la tramitació prèvia de l'expedient administratiu corresponent.  
5. La concessió de la distinció de president o presidenta d'honor del Col·legi o col·legiat/ada honorífic/a porta annexa l'exempció del pagament de les quotes col·legials de qualsevol classe, excepte en els casos en què continue en l'exercici professional.  
6. La proposta de beques per a estudis podrà recaure també a favor d'estudiants de Veterinària.  
  
  
DISPOSICIONS ADDICIONALS  
  
Primera. Habilitacions a la Junta de Govern  
Es faculta la Junta de Govern per a l'aplicació d'aquests estatuts i el seu desenvolupament i, concretament, per a dictar les normes o reglaments que regulen les matèries següents:  
- Comissió Deontològica: composició i funcionament.  
- Reglament de visat de documents.  
- Reglament de distincions i honors.  
- Qualsevol altra normativa o reglamentació en l'àmbit de les competències pròpies.  
  
Segona. Normativa supletòria  
1. En matèria electoral, en el que no està previst per aquests estatuts, seran aplicables les disposicions contingudes en els Estatuts Generals de l'Organització Col·legial Veterinària Espanyola.  
2. En tots els procediments, en el que no està previst per aquests estatuts, seran aplicables les disposicions legals vigents que regulen el procediment administratiu comú de les administracions públiques i el règim jurídic del sector públic.  
  
  
DISPOSICIONS TRANSITÒRIES  
  
Primera. Obligatorietat de col·legiació  
D'acord amb el que s'establix en la disposició transitòria quarta de la Llei 25/2009, de 22 de desembre, fins a l'entrada en vigor de la llei que s'hi referix (que determinarà les professions per a l'exercici de les quals serà obligatòria la col·legiació) es mantindrà l'obligatorietat de col·legiació vigent i que es conté tant en l'article 6 d'aquests estatuts com en l'article 62 dels Estatuts Generals de l'Organització Veterinària Espanyola.  
  
Segona. Procediments en tramitació  
Els procediments que es troben en tramitació a l'entrada en vigor d'aquests estatuts continuaran segons la normativa aplicable en el temps de la seua iniciació.  
  
  
DISPOSICIÓ FINAL  
  
Única. Entrada en vigor  
Aquests estatuts entraran en vigor l'endemà del dia en què es publique, en el Diari Oficial de la Generalitat Valenciana, la resolució administrativa per la qual s'acorde la inscripció d'aquests en el Registre de col·legis professionals i consells valencians de col·legis professionals.